Британиядаги террор ҳужумлари - BBC News\nБританиядаги террор ҳужумлари\nМанчестер шаҳридаги "Манчестер Арена" томошагоҳидаги худкушлик ҳужуми оқибатида 22 инсон ҳалок бўлган ва 59 киши жароҳатланган.\nБи-би-си Британияда сўнгги йилларда уюштирилган террорчилик хуружлари тарихига назар ташлади.\n2005 йил 7 июлидаги Лондон ҳужумлари\nТўрт худкуш ҳужумчи 2005 йилнинг 7 июл куни Лондон транспорт тизимини нишонга олди. Бу кун кўпинча матбуотда 7/7 деб тилга олинади.\nУчта қўлбола бомба Лондон метросида бирин-кетин портлатилган: Олдгейт станцияси яқинидаги портлашда олти инсон ҳалок бўлган, Эджвер-Роуддаги портлашда етти киши ҳалок бўлди, Кингс-Кросс ва Рассел-Сквер метро бекатлари ўртасидаги портлаш 27 инсоннинг умрига зомин бўлди.\nТўртинчи портлаш йўловчилар билан тўла бўлган автобусда содир этилган. Тависток-Скверда рўй берган портлашда 14 киши ҳалок бўлган.\nҲужумчилар Лондон шимолида истиқомат қилган исломий экстремистлар бўлганлар. Уларнинг етакчиси Муҳаммад Сиддиқ Хон бўлган деб хабар қилинган.\nБомбачиларнинг уч нафари Британияда туғилиб ўсганлар, улар Покистондан келган муҳожирларнинг фарзандлари бўлганлар.\nОрадан икки ҳафта ўтиб яна Лондоннинг бир неча транспорт тармоғини нишонга олган портлашларни уюштиришга ҳаракат бўлган. Бироқ бу гал ҳужумчининг портловчи моддаси портламай қолган.\n2007 йил 30 июн. Глазго аэропортига ҳужум\nГордон Браун Бош вазир бўлганидан уч кун ўтиб икки киши Jeep автомобилини Глазго аэропорти терминалига бориб уриб портлатишга уринганлар. Автомобил аланга ичида қолган.\nҲужумчилардан бири ота-онаси ироқлик, Британияда туғилиб катта бўлган Билол Абдуллоҳ бўлган. У Royal Alexandra Hospital шифохонасида врач бўлиб ишлаган. Билол Абдуллоҳ автомобилдан чиқиб бинодаги инсонларга ҳужум қилишга интилган, бироқ полиция томонидан қўлга олинган.\nАвтомобил ҳайдовчиси Кафил Аҳмад ёнаётган машинадан чиққан. Бадани қаттиқ куйгани учун кейинроқ ўлган. Бу ҳужумда бошқа қурбон бўлмаган.\nКейинроқ маълум бўлишича, Глазгодаги ҳужум билан Лондон тунги клубида икки кун олдин режалаштирилган, лекин муваффақиятсизликка учраган портлашга уриниш ўртасида боғлиқлик бўлган.\nЛи Ригби, 2013 йил 22 майи\nИкки киши Майкл Адеболажо ва Майкл Адебовале Лондон жануби-шарқидаги Вуличда жойлашган бараги ёнида бораётган пайти Британия аскари Ли Ригбига ҳужум қилганлар.\nРигбининг устига автомобил билан ҳайдаб бориб урганлар. Сўнг аскар чопқи билан ўлдирилган. Ҳужумдан кейин улар полиция келишини кутиб турганлар, ён-атрофдаги инсонларнинг телефонига нега ҳужум қилганлари мақсадини ёзганлар.\nУлар Британия қуролли кучлари мусулмонларни ўлдираётганига жавобан қасд олиш учун аскарни ўлдирганларини айтганлар.\nИкки ҳужумчи ҳам Британияда туғилиб ўсган, асли нигериялик ота-оналар фарзандлари бўлганлар, насроний сифатида тарбияланганлар, сўнгра Ислом динини қабул қилганлар.\nИкки ҳужумчига ҳам бир умрлик қамоқ жазоси тайинланган. Адеболажога умрбод қамоқ жазоси, Адебовалега камида 45 йиллик қамоқ белгиланган.\nЖо Кокс, 2016 йилнинг 16 июни\nБритания парламентининг Лейборист партиядан аъзоси Жо Коксни Томас Мэйр деган одам отиб сўнг пичоқлаб ўлдирган.\nАнглия шимолининг Вест Йоркширидаги Бирсталл шаҳри кутубхонаси олдида юз берган ҳужум пайти Томас Мэйр "Британия биринчи ўринда" деб бақирган.\nБритания Қироллик Прокуратураси ушбу ҳужумни "террорчилик хуружи" деб таърифлаган.\nМэйр Жо Коксни аввал отган, сўнг пичоқлаган, бошқаларга эса бу ердан кетишга буйруқ берган. 77 яшар Бернард Кенни ҳужум олдини олишга интилган пайтида қорнидан пичоқланган.\nУшбу ҳужум Британия Европа Иттифоқидан чиқиш мақсадида референдум кампанияси олиб борилаётган пайтда рўй берган, ҳужум ортидан кампания тўхтатилган.\nЖо Коксга ҳужумни судя "сиёсий сабабларга асосланган" деб таърифлаган.\nВестминстер хуружи, 2017 йил 22 марти\nШу куни Лондондаги Парламент биносига яқин Вестминстер кўпригида бораётган пиёдаларни Холид Маъсуд машинаси билан уриб кетган. У Кентда туғилган, асли исми Эдриан Элмс бўлган, кейин Исломни қабул қилган. Ушбу ҳужум исломий экстремистик ҳужум деб кўрилади.\nКўприкдаги пиёдаларни босиб ўтганидан кейин Холид Маъсуд машинасини парламент ҳовлиси панжарасига бориб урган. Машинадан чиқиб парламент дарвозасига қараб чопган, унинг йўлини полицяичи Кийт Палмер тўсган.\nМаъсуд полиция зобитини пичоқлаган, сўнг унинг ўзини бошқа полициячилар отиб ўлдирганлар.\nТўрт пиёда ва полиция зобити Палмер ҳалок бўлган.\nЛондондаги ҳужум: Нималар маълум?\nБритан полициячисининг энг сўнгги фотоси эълон қилинди\nЛондондаги рейдда бир қиз яраланган


ИнтерФУТБОЛ :: «Шантаж» йўли – «кетаман»\n«Вест Хэм» раҳбарияти ўтган йил сентябрда Димитри Пайени нақ 1 млн. фунт стерлинг миқдорида мукофот пули билан сийлаганди. Гап шундаки, Евро-2016да чинакамига порлаган француз футболчиси камтарин жамоада фаолиятини давом эттиришга кўнганди. Бироқ хабарингиз бордир, «болғачилар» бош мураббийи Славен Билич яқинда ярим ҳимоячи Лондон клубида ортиқ ўйнашни истамаётгани ва шу сабаб, машғулотларда қатнашмаслигини маълум қилди. Кейинчалик «Вест Хэм»нинг Пайени трансферга қўйиши ҳақида хабарлар урчиди. FootballHD.ru сайти эса, шу баҳона мўмай даромад илинжида исёнкорлик йўлини тутган футболчиларни эслаб, уларнинг кейинги тақдирига назар солди.\nМожародан аввалги ҳолат. Голландиялик иқтидор соҳиби НАКдаги сермаҳсул ўйинлари билан европалик мутахассислар эътиборига тушганди. Ҳужумчи «каламушлар» сафида 4 мавсум тўп суриб, 80тадан ортиқ гол урди. Кейин «Селтик»дан қўним топди. Шотландиядаги 2 йиллик фаолиятидан сўнг «Нотингем Форест» сафидан жой олди. Англиядаги дастлабки ярим йил Хойдонк учун омадли кечмади - жамоа биринчи дивизионни тарк этди. Янги мавсумда эса яна юқорига кўтарилди. Пьер ушбу муваффақиятга 34та гол урганча салмоқли улуш қўшди.\nМожаро. «Форест»да самарали ўйнаган ҳужумчи Голландия термасидан чақирув олди ва ЖЧ-98да иштирок этди. Клубга қайтгач эса, раҳбарият таркибни кучайтириш ўрнига етакчиларни сотиш билан овора бўлаётганига дуч келди. Жумладан, аввалига Пьернинг олдинги чизиқдаги шериги Кевин Кэмпбелл, кейинроқ жамоа сардори Колин Купер ноттингемликлар билан хайрлашди. Натижада ван Хойдонк ҳам ўзини трансферга қўйишларини талаб қилди. Бироқ ҳар сафар рад жавобини олаверди. Охир-оқибат, футболчи ўзбошимчалик билан Бредага қайтди.\nЯкун. Бир неча ойлик саргардонликдан ҳеч қандай наф чиқмагач, футболчи яна «Форест» ихтиёрига борди. Шунда клубда «исёнчи»лар учун ибратли воқеа юз берди: Пьер «Дерби Каунти»га қарши кечган ўйинда рақиб дарвозасини ишғол қилди ва голни нишонлаш мақсадида югурди. Бироқ жамоадошлари у четда қолиб, самарали узатма муаллифини табриклай бошлашди. Кейинчалик ван Хойдонк «Бенфика», «Фейеноорд» ва «Фенербахче» клубларида тўп сурган бўлсада, уларнинг ҳеч бирида 2 йилдан кўпроқ ушланиб турмади.\nМожародан аввалги ҳолат. «Ливерпуль» академиясининг ёрқин тарбияланувчиларидан бири «қизиллар» таркибида самарали тўп суриб, қаторасига 2 марта жамоанинг энг яхши ёш футболчиси сифатида эътироф этилган, ҳаттоки, Golden Boy совринини ютганди. Раҳим шу тариқа асосий таркибдан жой олиб, аста-секин етакчилар қаторига қўшилди. Лекин кутилмаганда, мўмай даромад тузоғига тушди-қўйди.\nМожаро. «Ўйлашимча, Стерлинг «Ливерпуль» шарафини ҳимоя қилишни истайди. Унинг ўзи шуни баён этди. Энди ҳаммаси футболчининг вакилларига боғлиқ. Улар клуб раҳбарлари билан келишишлари лозим», - деганди Брендан Рожерс. Орадан 2 ҳафта ўтгач, Раҳим ВВСга берган интервьюсида «Ливерпуль» таклифини рад этганини яширмади. Хуллас, музокаралар боши берк кўчага кириб қолди, маошнинг оширилиши наф бермади. Шу паллада орага «Манчестер Сити» суқулди.\nЯкун. Харидорнинг дастлабки 2та таклифи рад этилди. Аммо муаммо ҳал этилмаган ва вақт ўтиб борарди. Евро-2016 чоғи Хосеп Гвардиола тилга кириб, Стерлингни янги жамоасида кўришга хоҳишманд эканлигини айтди. Шу тариқа масала ёпилди. Хўш, трансфер «Ливерпуль» мухлисларини ранжитдими? Асло! 44 млн. фунтли савдо Стерлингни англиялик энг қимматбаҳо футболчига айлантирди. Муҳими, шунча маблағ Фернандо Торреснинг «Челси»га сотилишидан тушган даромадга қараганда, анча муваффақиятли сарфланди.\nМожародан аввалги ҳолат. Болгария футболи тарихидаги энг қимматбаҳо ўйинчи «Тоттенхэм»да 2 йил тўп суриб, машҳурликка эришди. Яъни АПЛга қисқа вақтда мослашган ҳужумчи ўта сермаҳсул ўйнай бошлади. Хусусан, Робби Кин билан ажойиб тандем ҳосил қилиб, Лига кубогини қўлга киритди ва йилнинг энг яхши футболчиси мақомини олди. Кейин Манчестернинг икки гранди таклифи олдида бироз эсанкираб, якунда «МЮ»ни танлади.\nМожаро. Ўз футболчиларини осонгина бериб қўймайдиган «Тоттенхэм» Бербатов трансферида АПЛ регламенти бузилганини рўкач қилиб, шикоят ёзди. Натижада ҳужумчи «Челси» ва «Сандерленд»га қарши баҳсларда майдонга тушолмади. Лекин Димитар якунда «МЮ» аъзосига айланди, барибир.\nЯкун. 30 млн. фунтни қуртдек санаб олган «Тоттенхэм» даъвони тўхтатди, Димитар эса сэр Алекс айтганидек, «қизил иблислар» ҳужумида етакчи ролга кўтарилди. Қисқаси, «Олд Траффорд»да бир неча йил ишончли тўп сурди. Дарвоқе, британиялик касбдошларимиз яқинда Бербатовни «МЮ» базасида кўришибди. Тахминларга кўра, собиқ ҳужумчи Жозе Моуриньодан мураббийлик сирларини ўрганиш ниятида экан.\nМожародан аввалги ҳолат. Аргентиналик таниқли ҳужумчининг «Вест Хэм»дан «МЮ»га ўтиши - катта тарих. Аслида кўпчилик унинг «Интер» сафига қўшилишини башорат қилганди. Бироқ Карлос АПЛда қолишни маъқул кўрди. Футболчининг агенти Кия Журабчиан судга мурожаат этишни мўлжаллаб турганида эса, Карлоснинг трансфер ҳуқуқини воситачи сотиб олди ва уни «МЮ»га ижара келишуви асосида берди.\nМожаро. Роберто Манчини ва Тевес ўртасида юзага келган можарони кўпчилик яхши эслайди. Мураббийнинг айтишича, Тевес ЧЛ доирасида «Бавария»га қарши кечган баҳсда захирадан майдонга тушишдан бош тортган. Ҳужумчи эса ўз интервьюсида мураббий ишорасини тушунмай қолганини таъкидлаганди. Якунда «Сити» раҳбарияти футболчини жаримага тортиб, машғулотлардан четлатди. Шундан кейин матбуотда Тевеснинг «шаҳарликлар» сафини тарк этиши маълум қилинди. Аммо хайрлашув роппа-роса 1,5 йилдан кейин юз берди.\nЯкун. Хитой чемпионатига йўл олган Тевес айни пайт маммолардан мутлақо холи. Зеро, молиявий жиҳатдан қараганда, Карлоснинг ошиғи олчи. Футбол нуқтаи назаридан-чи? Буни фақат вақт кўрсатади.\nМожародан аввалги ҳолат. Франциядаги машҳур академиялардан бири - «Клефонтен» тарбияланувчиси вақтида Клаудио Раньерининг «Челси»сида ишончли ҳимоя қўрғони эди. У Марсель Десайидан кўп нарса ўрганди, Жон Терри билан ажойиб жуфтлик ҳосил қилди. Умуман, Галлас универсаллик қобилияти эвазига қанот ҳимоясида ҳам, марказда ҳам ўта ишончли ҳаракатланарди. У «кўклар»нинг янги бош мураббийи Жозе Моуриньо ишончини ҳам осонгина қозонди. Бироқ тез орада бойликка нисбатан ҳирси барчасини чалкаштириб юборди.\nМожаро. Галлас 2006 йилнинг ёзида ЖЧда чарчаганлигини баҳона қилиб, «Челси»нинг мавсумолди сафаридан бош тортди. Аслида Вильям клуб таклиф этган янги шартнома ва ўзи учун белгиланган иш ҳақи миқдоридан норози эди. Вазият шу даражада кескинлашдики, футболчи кўз кўриб, қулоқ эшитмаган шартни ўртага ташлади: «Икки йўл бор - мени трансферга қўясизлар ёки автоголларим гувоҳига айланасизлар!»\nЯкун. Галлас охир-оқибат, «Челси»нинг азалий рақиби - «Арсенал» сафидан жой олди. «Канонирлар» унинг эвазига Эшли Коулни юборишди ва арзимас миқдорда пул тўлашди. Вильям «Арсенал»даги фаолиятидан кейин «Тоттенхэм»да ҳам тўп сурди, охирида эса Австралиянинг «Перт Глори» жамоаси шарафини ҳимоя қилди.


“Саҳобаларнинг фазли борасида юз оят” туркумидан 3-оят — KUKALDOSH.UZ\n﴿ وَالسَّابِقُونَ الْأَوَّلُونَ مِنَ الْمُهَاجِرِينَ وَالْأَنْصَارِ وَالَّذِينَ اتَّبَعُوهُمْ بِإِحْسَانٍ رَضِيَ اللَّهُ عَنْهُمْ وَرَضُوا عَنْهُ وَأَعَدَّ لَهُمْ جَنَّاتٍ تَجْرِي تَحْتَهَا الْأَنْهَارُ خَالِدِينَ فِيهَا أَبَدًا ذَلِكَ الْفَوْزُ الْعَظِيمُ ﴾ [التوبة: 100[\nУшбу ояти каримадаги пешқаданлар уч тоифага бўлинади:\nБиринчиси: Ҳудайбиядан олидн ҳижрат қилган муҳожирлар. Ҳижратда ҳам, нусратда ҳам улар пешқадамдирлар. Уларнинг энг афзаллари хулофои рошидинлар ва Жаннат башорати берилган ўн саҳобийлардир. Пешқадамларнинг энг биринчиси – Абу Бакр Сиддиқ розияллоҳу анҳудир. Чунки, у киши иймон келтиришда ҳам, нусрастда ҳам, ҳатто ҳижратда ҳам Расулуллоҳ соллаллоҳу алайҳи васалламни ёлғизлатиб қўймаганлар.\nИккинчиси: Ансорлардан бўлган пешқадамлар. Бу ансорлар биринчи Ақаба байъатини берган кишилардир. Улар ўн икки киши эдилар. Сўнг иккинчи Ақаба байъатини берганлар ҳисобланади. Улар етмишта эркак ва иккита аёл бўлганлар.\nУчинчиси: Аввалги пешқадамларга эргашганлар. Бу кишилар пешқадамларга иймонда ва барча яхшиликларда эргашганлар.\nИбн Аробий роҳимаҳуллоҳ айтадилар: “Пешқадамлик уч нарсада бўлади: сифатда яъни иймонда, замонда яъни иймон пайдо бўлган пайт ва маконда яъни нусрат ва ҳижрат воқе бўлган жой”.\nФаҳриддин Розий айтадилар: “Пешқадамлик замонда бўлмайди. Чунки оятдаги пешқадамлик мужмал ва мутлоқ ишлатилган. Буни бошқа ишлардаги пешқадамликка йўйиш мумкин. Муҳожир ва ансорларга келсак, улар ҳақиқатдан ҳам барча ишларда пешқадам бўлганлар”.\nАллоҳ таоло саҳобалардан рози бўлгани каби бизлардан ҳам рози бўлсин!


Сиз шу ердасиз: Бош саҳифа 2017 йил 1-сон 2017 йил 3-сон Расулуллоҳ қандай рўза тутганлар?\nАбдуллоҳ ибн Шақиқ дедилар: «Мен Ойша (р.а.)дан Расулуллоҳ (с.а.в.)нинг рўзалари ҳақида савол қилдим. Ойша дедилар: “Расулуллоҳ (с.а.в.) баъзи ойларда шундай рўза тутар эдиларки, биз энди бу ойда оғиз очмасалар керак, дер эдик. Баъзи ойларда шундай оғиз очиқ юрар эдиларки, биз энди бу ойда рўза тутмасалар керак, дер эдик. Расулуллоҳ (с.а.в.) Мадинага келганларидан кейин ҳеч бир ойни бутун рўза билан ўтказмадилар. Магар танҳо Рамазон ойини тўлиқ тутар эдилар».\nОйша (р.а.) дедилар: «Мен Расулуллоҳ (с.а.в.)нинг хеч бир ой рўзасини Шаъбон каби кўп тутганларини кўрмадим. Шаъбонда шундай рўза тутар эдиларки, озгина кун тутолмай қолар эдилар. Балки баъзи вақтларда бутун Шаъбонни рўза билан ўткизар эдилар».\nОйша (р.а.) дедилар: «Расулуллоҳ (с.а.в.) аксари душанба ва пайшанба кунларининг рўзасига эҳтимом қилар эдилар».\nМуоз (р.а.) дедилар: «Мен Ойша (р.а.)дан сўрадим: “Расулуллоҳ (с.а.в.) ҳар ойда уч кун рўза тутар эдиларми?” Дедилар: “Ҳа”. Мен дедим: “Қайси кунлари тутар эдилар?” Дедилар: “Қайси кунлар бўлишида парво қилмас эдилар». (Яъни, тўғри келган кунларда тутаверар эдилар).\n2017 йил 10 декабрда эълон қилинган 394 марта кўрилган


Спорт залга боришга не ҳожат? Фитнес билан уйда шуғулланамиз!\nДобавлено: 21.01.2016, 15:38\nҲар бир аёл чиройли қомат соҳибаси бўлишни истайди. Айримлар парҳезлар тутади, спорт залларига чопади ёки фитнес билан шуғулланади. Буларга имконингиз йўқми? Хафа бўлманг, уй ишлари ҳам фитнесдан кам фойда бермайди! Уйни йиғишитриганим билан озиб қолмайман, дейсизми? Адашасиз.\nУйни тартибга келтириб озамиз!\nЎтириб-туринг. Болали уйда сир ётмайди, аммо кийим кечак ва ўйинчоқлар сочилиб ётиши аниқ. Асабийлашманг-да, оёқларингизнинг чигилини ёзинг. Ҳар битта кийим ва ўйинчоқни ўтириб-туриш машқини бажариб, олинг. Бу оёқларингизнинг озишига ёрдам беради.\nЭнгашинг. Жавонлар, мебелларни тозалашга киришдингизми, унда тик туринг, қўлингизни олдинга, керакли буюм томонга чўзиб, эгилинг. Кир машинага кийимларни солаётганда ёки олаётганда ҳам шундай ҳаракатланинг. Бу ҳаракталарни нафақат олдинга, ён томонга ҳам қилиш мумкин.\nҲаммаси бирда. Пол юваётганда ёрдамчингиз швабрани унутинг. Ой давомида олдинга эгилиб пол ювсангиз, вазнингиздаги ортиқча килограммларждан халос бўласиз. Бунда юқворидаги икки ҳаракат бирга такрорланади.\nҚўл ва оёқлар машқи. Ойналар ва эшикларни ювиш ҳам калориялардан халос бўлиш учун айни муддао. Бунда айлана ҳаракатлар қилинг. Юқоридан пастга қараб, ювинг, аммо эгилманг, тиззани букиб ҳаракатланинг.\nЭнг фойдали машғулот эса чангюткич билан уйни тозалаш. Оёқлар ўртасини очманг ва уларни букманг, қоринни ва мускулларни таранг тортиб, гавдани тик тутинг.


Туркистон вилояти – пешқадам!\nТуркистон вилояти “Диплом билан – қишлоққа” дастурини амалга оширишда пешқадам. Ўтган йили минтақада 700 нафарга яқин ёш мутахассис қишлоқ жойларига бориб, ишга жойлашган. Жорий йили фаолият бошлаган 863 нафар мутахассисдан 314 нафари бошпанали бўлди.\nКентов шаҳрида ҳам мазкур лойиҳа бўйича ишга жойлашиб, турмуш шароитини яхшилаб олган ёшлар оз эмас. Бу ердаги “Ёшлар имконият маркази” ҳам ёшларга тўғри йўналиш кўрсатиб келмоқда. Чунончи, Байилдир қишлоғидаги клуб мудираси Гулнур Дуйсенбиева қишлоқ болаларига саҳна маданияти ва сир-асрорларини ўргатмоқда.\nЁш мутахассис – Ўтрор туманида туғилган. Туркистондаги Хожа Ахмад Яссавий номидаги Халқаро қозоқ-турк университетини актёрлик санъати ихтисоси бўйича тамомлаган. Турмуш ўртоғи “Диплом билан – қишлоққа” дастури асосида шу ерга келиб, ишга жойлашибди. Икки фарзанднинг онаси ўз ишидан мамнун.\n2019 йил – Ёшлар йили деб эълон қилинганлиги боис, минтақамизда ёшларни иш билан таъминлаб, уларнинг сифатли таълим олишларига йўналтирилган мажмуавий иш режаси тасдиқланди.\nМухтасар қилиб айтганда, Туркистон вилоятида беш юз минг нафардан зиёд йигит-қиз бор. Бу вилоят аҳолисининг 26 фоизини ташкил этади. Яна шуни таъкидлаш жоизки, “Серпин-2050” лойиҳаси доирасида 1589 нафар йигит-қиз шимолий вилоятларда таълим олмоқда.\nТуркистон вилояти ҳокимининг матбуот хизмати, 2018-12-13, 14:32 195


«Коинот»га мароқли «парвоз» — Ishonch Gazetasi\nҚўқон шаҳридаги «Коинот» болалар оромгоҳида айни пайтда 320 нафар ўғил-қиз мириқиб дам оляпти. Фарғона вилояти касаба уюшма ташкилотлари бирлашмаси тасарруфидаги ушбу масканда барча шароит яратилган бўлиб, мавсумга ҳозирлик асносида 360 ўринга мўлжалланган ошхона, яна шунча ўриндаги ётоқхона, спорт мажмуалари, сузиш ҳавзаси мукаммал таъмирдан чиқарилди. 2 мингдан ортиқ китоб фондига эга бўлган кўчма кутубхона, маданий дам олиш учун мўлжалланган саҳналар айни пайтда болажонлар билан гавжум.\nБилим ва маҳоратни оширишга хизмат қилувчи моҳир қўллар, биология, инглиз тили, теннис, ёш ҳайкалтарош, ёш рассомлар, футбол, баскетбол каби кўплаб тўгаракларда олиб борилаётган машғулотлар ўқувчиларга манзур бўлмоқда. Ижодий танлов, спорт мусобақалари, турли соҳа вакиллари билан қизиқарли учрашувлар ташкил этиляпти.\n– Нафақат болажонларнинг бўш вақтини мазмунли ўтказиш, балки уларни жисмоний, интеллектуал ва маънавий ривожлантириш асосий мақсадимиздир, – дейди оромгоҳ раҳбари Ҳусан Қосимов. – Айнан шунинг учун ҳам уч йиллик педагогик тажрибага эга бўлган муаллимларни қабул қилиб олдик. Мавсумда 1200 нафардан ортиқ бола соғломлаштирилади. Уларнинг саломатлигини малакали тиббиёт ходимлари назорат қилиб боради. Яна шуни қўшимча қилиб айтиш мумкинки, 4-навбатда кам таъминланган, ижтимоий ёрдамга муҳтож, кўп болали оилаларнинг фарзандлари дам олдирилади.\n– Бу ер менга жуда ёқди. Ҳар куни турли қизиқарли тадбирлар, спорт мусобақалари ўтказилади. Тил ўрганиш, расм чизиш, бассейнда сузиш жон-у дилим. Келаси йил ҳам «Коинот»га «парвоз» қилишни кўнглимга тугиб қўйдим, – дейди Мумтозабегим Абдуваҳобова.\nПухта тайёргарлик кўрилгани боис мавсум эсда қоларли, таассуротларга бой ўтяпти. Яратилган шарт-шароит, кўнгилочар дастурлар болаларнинг мазмунли дам олишини таъминламоқда.\nТалаблар инобатга олинмоқда\nҲар бир фаслнинг ўзига хос таровати бор. Лекин ёз барибир ўзгача. Айниқса, болажонлар учун.\n– Набирам Маъруфжон Яккабоғ туманидаги Мирзо Улуғбек номли оромгоҳда ҳордиқ чиқариб келди, – дейди Зиёдулла бобо Жўллиев. – Тоғли ҳудуд Маъруфжонга қанчалар ёққани шундоққина кўриниб турибди. Ранглари очилиб, яйраб-қувнаб, таассуротлари билан ўртоқлашишдан чарчамаяпти. Дилбандимизнинг имтиёзли дам олишига кўмаклашгани учун касаба уюшмаларидан миннатдормиз.\n– Жорий йилда 150 нафар ўғил-қизни ёзги оромгоҳларда дам олдириш режалаштирилган, – дейди Таълим, фан ва маданият ходимлари касаба уюшмаси Касби тумани кенгаши раиси Бобомурод Хидиров. – Ҳозиргача 76 нафар бола ушбу оромгоҳда мавсумни мароқли ўтказди. Яна шунча ўғил-қизни «Истиқлол ғунчалари»га юборамиз. Бу борада барча ташкилий масалалар ҳал қилинган.\nЭътироф этиш жоизки, ходимлар ва уларнинг яқин қариндошларини соғломлаштиришда йилдан-йилга имкониятларимиз яхшиланиб боряпти. Масалан, йил бошидан буён биринчи чоракда 28 та йўлланма олган бўлсак, иккинчи чоракда 34 та, учинчи чорак учун эса 32 та йўлланма ажратилди.\nОромгоҳ ва сиҳатгоҳларни танлашда ариза билан мурожаат қилган педагогларнинг талаб ва истакларига қараб иш кўрилмоқда.


Ишончли вакил сайловолди учрашувларига Қизилтепада якун ясади | O'zLiDeP\nҚизилтепалик сайловчилар президентликка номзоднинг ишончли вакили билан яна учрашди. Сайловолди тарғибот-ташвиқот ишларининг навбатдаги учрашув Қизилтепа аёллари, Қурилиш соҳасида малакали мутахассислар тайёрлаш мономаркази касб-ҳунар курсларида таҳсил олаётган ёшлар иштирокида самимий ва кўтаринки руҳда ўтди.\nИшончли вакил дастлаб Янги Ўзбекистонда рўй бераётган оламшумул натижаларни санаб ўтар экан, Президентликка иккинчи бор номзоди кўрсатилган Ш.Мирзиёевнинг давлат раҳбарлиги давридаги шарафли йиллар, у кишининг таржимаи ҳоли ва Ўзбекистон келажаги учун тузган 10 йўналишдаги мукаммал сайловолди дастури ҳақида маъруза қилди.\nТаниқли тадбиркорлар, фермерлар, ҳунармандлар, зиёлилар, раҳбарлар, меҳнаткаш инсонлар етишиб чиққан Қизилтепа тумани ишбилармонлар юрти экани эътироф этилиб, биргина Тошработ қишлоғида тадбиркор У. Файзиев ташаббуси билан барпо этилган "Toшработ текстель" корхонаси чет эл замонавий технологиясига асосланган, пахта толасидан тайёр маҳсулот ишлаб чиқаришгача бўлган жараёнга эга корхона бўлгани айтилди.\nШунингдек, “Обод қишлоқ” дастури доирасида тумандаги қатор маҳаллалар янги қиёфа касб этган, боғча ва мактаблар, тиббиёт муассасаларининг фойдаланиш ҳолати бугунги кун талабларига монанд қурилган, қайта реконструкция қилинган, таъмирланган.\nЭришилган ютуқлар ҳақида сўз борганда қизилтепалик хотин-қизлар вакиллари хамда ёшлар ўзларининг фикр ва мулоҳазаларини ўртага ташлаб, мамлакат тақдирига ва бўлажак сайловга бефарқ эмасликларини билдиришди.\nОлий Мажлис Конунчилик палатаси депутати А Тўлегенова ҳам сўз олиб, иштирокчиларни мамлакат равнақи учун энг халқпарвар, энг фидойи, бир сўз билан айтганда, энг муносиб номзодни танлашда адашмасликка чақирди.\nУчрашув ислоҳотлар натижасида имтиёзларга эга бўлган ёшлар ва аёллар томонидан айтилган шукрона ва миннатдорлик изҳорлари билан якунланди. Қизилтепа халқи 24 октябрдаги Президент сайловини катта хурсандчилик билан кутишаётганини ва бу кун сайлов ҳуқуқига эга оила аъзолари билан байрамона кайфиятда сайловга боражакларини айтишди.


тизимлари тўғрисида»ги қонунларнинг ижросини ташкил этиш бўйича АТ «Алоқабанк» томонидан ишчи комиссия тузилиб, мазкур қонунларнинг мазмун-моҳияти, ... батафсил тушунтириш юзасидан режа-график ишлаб чиқилган. Фото: АТ «Алоқабанк» Ушбу режа-графикка асосан 2019 йил 3 ва 4 декабрь кунлари ...\nкўргазма ярмаркаси» Тошкент шаҳрида бўлиб ўтади. Тадбир АТ «Алоқабанк» ва Ўзбекистон асаларичилари уюшмаси томонидан ташкиллаштирилмоқда. Асал ...\nАТ «Алоқабанк»ка 2019 йил III чораги давомида жами 858 та мурожаат келиб тушди, бу ўтган йилнинг шу даврига нисбатан 4,7 фоизга камдир. АТ «Алоқабанк» ...\nқонунчилиги тарғиботи ойлигини ўтказиш мақсадида АТ «Алоқабанк»нинг катта мажлислар залида банкнинг бош офис амалиёт бошқармаси ва Миробод филиали ходимлари учун давра суҳбати ўтказилди. Марказий ... Марказий сайлов комиссияси азоси Б.Юнусов таклиф қилинди. Фото: АТ «Алоқабанк» У ўзининг марузасида жорий йилнинг 22 декабрь куни бўлиб ...\nошириш ҳамда асаларичиларнинг лойиҳаларини молиялаштириш бўйича АТ «Алоқабанк» масъул банк этиб тайинланган. Шунингдек, асаларичилик тармоғини ... «Ўзбекистон асаларичилари» уюшмаси ташкил этилган. Сўнгги йилларда АТ «Алоқабанк» ва «Ўзбекистон асаларичилари» уюшмаси томонидан соҳани ривожлантириш ...\nАТ «Алоқабанк» Ўзбекистон Республикаси Президентининг виртуал қабулхонаси орқали, 2019 йилнинг 14 август ҳолатига, жами 280 та мурожаатни қабул ...\nАТ «Алоқабанк»ка 2019 йилнинг биринчи ярмида жами 568 та мурожаат келиб тушди. Мурожаатлар сони ўтган йилнинг шу даврига нисбатан 32 фоизга камайган.Ўзбекистон ... берилган.Мурожаат қилувчиларга қулайлик яратиш мақсадида АТ «Алоқабанк»нинг Мижозларни қўллаб-қувватлаш маркази, корпоратив веб-сайти, ...\n«Алоқабанк» халқаро ташкилотнинг «Йил кашфиёти-2018» мукофоти билан тақдирланди\nАТ «Алоқабанк» «UnionPay International» халқаро тўлов тизимининг «Йил кашфиёти-2018» мукофоти билан тақдирланди. Бу ҳақда АКТ вазирлиги ахборот ... компаниясининг Марказий Осиёдаги минтақавий раҳбари Чжанг Ченгдунг, АТ «Алоқабанк» бошқаруви раиси ўринбосари Н.Насретдинова ва ЯУПМ МЧЖ ҚК ...


Opera браузери хитойликларга 600 миллион долларга сотиб юборилди\n20:18 / 19.07.2016\nНорвегиянинг Opera Software компанияси ўз брендини Хитойнинг консорциумига сотиб юборди. Сотилган маҳсулотларга браузернинг мобиль ва компьютер версиялари, шунингдек, самарадорликни ошириш ва хавфсизликни таъминлаш иловаси кирган. Сотиб олганлар Qihoo 360 антивирус ишлаб чиқарувчилари гуруҳи ҳисобланади. улар браузерни 600 миллион долларга сотиб юборишган.\nOpera’нинг илк баҳоланиши 1,2 млрд доллар дейилган. Февраль ойида мазкур харидорлар томонидан тузилган шартнома органлар томонидан билдирилган эътирозлар сабаб амалга ошмай қолган эди. Янги шартномага кўра, Qihoo 360 ва унинг ҳамкорлари (Kunlun Tech, Qifei ва бошқалар.) Opera’нинг муҳим бизнесларига эгалик қилишади. Буларга Opera Apps & Games ва Opera TV кирмайди.\nЭнди компанияда янги ном топиш учун 18 ой вақт бор.


Халқни "машинамания"дан қутқаринг. Ёҳуд 6 кишилик тамаддига 5 та машинада келиш шартми? - Darakchi\nХалқни "машинамания"дан қутқаринг. Ёҳуд 6 кишилик тамаддига 5 та машинада келиш шартми?\nЭРКИН МИНБАР 26.08.2021, 16:38\nБаъзи бир келишувлар сабаб 6 киши кечки овқатга йиғиладиган бўлдик. Ярим йўлда автобус, қолганига таксида белгиланган кафега етиб бордим. Тўртинчи бўлиб келибман. Ҳаммаси қолган икки киши кеч қолиб келганидан бошланди. Нимамиш – ўзи вақтида етиб келишган, лекин машина қўйишга "стоянка" тополмай вақт йўқотишганмиш.\nЭНГ “ДОЛЗАРБ” МАВЗУ\nСен машинангни қаерга қўйдинг, дея сўрай кетишди ўтирганлар ҳам бир-биридан. Хуллас, кетди шу мавзу – кимнинг қандай машинаси борлиги, қачон ундан зўрига алмаштирмоқчи экани, ЙҲХ ходимини қандай "мот"қилгани, йўлдаги тартибсизликлар, кимдан қандай ўзиб кетгани, стоянкалар йўқлиги ва ҳк. Мен эса бошқа бир қизиқ статистика юритаётган эдим. Йиғилганларнинг уч нафари бир жойда ишлайди, икки нафари қўшни ва улар шу кафе яқинида яшайди. Хуллас, менга ўхшаб автобусда келмаса-да, бир-бирининг машинасида ёки умуман уйидан бироз пиёда юриб келиши мумкин эди. Энг қизиғи, ҳаммамиз бу ерда стоянка билан боғлиқ муаммо бўлишини билар эдик.\nМАШИНА ҲАМ ОБРЎМИ?\nКечки овқат бўлса, ҳамманинг ўз ташвиши бор, қолаверса, овқатланиб бўлиб ҳамма ўз уйига тарқалади, шунга ўз машинасида келишган-да, дейишингиз ҳам мумкин. Бу ҳам тўғри. Лекин айнан бизнинг вазиятда ундай эмасди. Кечки овқатдан чиқиб, кимдир яна ишга қайтишига тўғри келарди, кафе яқинида яшайдиган дўстимиз эса ўз уйи яқинига қўйиб, пиёда чиқиб келса ҳам бўларди. Бунинг устига унинг қўшниси ҳам машинасида келган. Тан олайлик, биз “пробка”да қолсак ҳам, керак бўлса-бўлмаса машинамиз борми, уни ҳайдашимиз шарт, бўлмаса уни нега олдик, машинанг бўлса – бу обрўку дейдиган халқмиз.\nУЛОВДА КЕЛИШ ШАРТ!\nБиз мўлжаллаган келишув амалга ошмади. Чекланган вақтдаги суҳбатимиз "Ўзавтосаноат"нинг 5-6 тагина русумли автомашиналари ҳақидаги ғийбатлар билан кифояланди. Яхшиям кўп машинали давлатда яшамаймиз. Унда ақлдан озарканмиз. Хафсалам пир бўлиб кўчага чиқдим. Қарасам, бошқа столдан турганлар ҳам ўзаро хайрлашиб, ҳар бири ўз машинасига чиқиб кетишяпти. Баъзилар газни қаттиқ босиб, "чийиллатиб" киборланяпти. Ҳа, барака топкурлар! Ўзи кафе 120-150 кишилик бўлса, ҳаммангиз машинада келсангиз, ҳар бирингизнинг уловингизга қаердан топилсин бунча “стоянка”? Катта эҳтимол билан қолганлар ҳам ўзаро келишиб, ихчамлашиб битта машинага ўтириб келаверишса бўларди. Йўқ, биз ўз машинамизда келишимиз шарт!\nШУНЧАКИ ЭҲТИЁЖ ВОСИТАСИ\nАфсус, автомобиллар муаммоси доим муҳокама марказида. Қанча муҳим мавзулар қолиб кетмоқда. Қачон машинали “тўкис” бўлиш васвасасидан қутулиб, ундан фақат зарур ҳоллардагина фойдаланишни ўрганмиз, унинг оддий бир эҳтиёж воситаси эканлигини англаймиз?!\nШу хаёллар билан уйимга пиёда етиб келиб қўйибман. Уйим ёнида эса анчадан бери фойдаланилмаётган машинам турарди. Машинангиз бор экан, нега ҳайдамайсиз, деган савол бўлиши табиий. Мен машинага ғўддайиб ўтирадиган безак, обрў воситаси эмас, чангютгич, чой қайнатгич ёки бўлмасам соч қуритгич каби фақат зарур ҳоллардагина фойдаланиладиган техника сифатида қарайман. Бундан ташқари машина ҳам бир рўзғор. Унга алоҳида парвариш – харажат керак. Биз қоидаларга унчалик амал қилавермайдиган халқмиз, ҳар ойига ҳеч бўлмаганда битта жарима келиб туради. Қолаверса, машина рулига ўтирарканман, кўчадаги машинали тўкислар, “кўчани сотиб олганлар”, бурилиш чироқларини ёқмайдиганлар, орқадан бесабаб сигнал чалаверадиганлар, ҳовлиқиб ҳайдайдиганлар, йўл ҳаракати хавфсизлигига амал қилмайдиганлар кўз олдимдан бир-бир ўтади ва секингина машинадан тушиб, автобус бекатига чиқаман – шуниси қулай. Сиз муштарийлардан эса “машинамания” васвасасидан узоқ бўлишингизни сўраб қоламан.


06:50 29 Ноябр 2020\n19:55 09.11.2017 (Янгиланган 19:57 09.11.2017) Ҳавола олиш\nТОШКЕНТ, 9 ноя — Sputnik. Ўзбекистон Республикаси президенти Шавкат Мирзиёев 9 ноябрь куни Самарқандга келди, деб хабар қилди президент матбуот хизмати.\nХабарда айтилишича, Ўзбекистон президенти Шавкат Мирзиёев Ҳазрати Хизр мажмуасида бўлиб, Ўзбекистон биринчи президенти Ислом Каримов қабрини зиёрат қилди. Қуръон тиловат қилинди.\nПрезидент мазкур мажмуада олиб борилаётган қурилиш ва ободонлаштириш ишларини кўздан кечирди.\nПрезидент 2017 йил 27 август куни Самарқанд вилоятига ташрифи чоғида мақбара қурилишини якунига етказиш, зиёратчилар учун шароитларни янада яхшилаш, ҳудудни ободонлаштириш бўйича кўрсатмалар берган эди.\nЭслатиб ўтамиз, президент шу йил 25 январдаги «Ўзбекистон Республикасининг Биринчи Президенти Ислом Абдуғаниевич Каримовнинг хотирасини абадийлаштириш тўғрисида»ги қарори ижроси юзасидан изчил ишлар амалга оширилмоқда. 2017 йил 31 август куни Тошкентда, 2 сентябрь куни Самарқанд шаҳрида Ислом Каримовнинг ҳайкаллари очилди.


Угил болалар исми руйхати | исломий исмлар угил бола учун. 2019-10-15\nУгил болалар исми руйхати. Болалар дунёсида ўзлигини топган адиб: Худойберди Тухтабоев [Архив]\nУгил болалар исми руйхати Rating: 9,8/10 1475 reviews\nУгил баллар исми — Происходящее вокруг\nАёл айикнинг бошига болта билан бир урган экан, у укириб, урмонга кириб кетибди. Яхши буларди агар ёзувчилик касб булганда Нашриётларда, журналларда, жамгармаларда ишладим. Йулаклар орасида 1,5 м кенгликда куча томондан камида 6м, бино ва дарахтлар ораси 10 м. Бухгалтерия ҳисоби предмети объектини учинчиси хўжалик жараёнларидир. Мактабларда танаффусларни давомийлиги хам катта гигиеник ахамиятга эга.\nБухгалтерия ҳисоби назарияси ” фанидан\nБухгалтерия регистрларига ҳисобот даври бошланғич қолдиқларини тўғри акс эттириб чиқиш. » деган саволларидан куришимиз мумкин. Балансдан ташқари счетларда бир ёқлама ёзувга амал қилинади Навбатдаги тўлов ҳисобланди 10. Тасаввурларни равшан,аник булмай гира-шира,узук-юлук булади. Сураш — сухбат методидан болалар психологиясида анча чекланган холда фойдаланилади. Ва бу машина ва ускуналарнинг эскиришининг аналитик ҳисоби ҳисобланади.\nТугатилганлик принципи замирида молиявий ҳисоботни ишончлигига эришиш мақсадида барча ахборотларни тўлиқ ва тугатилган бўлиши тушунилади. Психик тараккиётнинг биологик шароитлари: психик тараккиётнинг социологик шароитлари: бола шахси йуналганлиги: нотекистлик: актуал тараккиёт боскичи: энг якин тараккиёт боскичи: тараккиёт ёш боскич: Адабиётлар руйхати. Шу сабабли болани харакат килишга имкон бермайдиган холатга солиб куйиш ярамайди, унинг бемалол харакат килишига имкон бериши керак. Корхона мулклари ҳисоби тулик юритилар экан, ҳисоб ишларини осонлаштириш, окилона ташкил этиш максадида счетлар режаси ишлаб чикилгандир. Бухгалтерия ҳисобини юқоридаги функциялари айрим корхона, муассаса ва ташкилот ва умуман бутун халқ хўжалигининг иқтисодий жиҳатдан асосланган жорий ва келгусидаги режа кўрсаткичларини тузишда, улар бажарилишини устидан назорат олиб боришда муҳим аҳамиятга касб этади. Янги тугилган бола теварак-атрофдаги оламни катталар сингари идрок кила бошлайди.\nБолалар дунёсида ўзлигини топган адиб: Худойберди Тухтабоев [Архив]\nЗарурий холларда ҳужжатларда қўшимча реквизитлар ҳам акс эттирилиши мумкин. Таъминот жараёнида корхона хўжалик фаолиятини давомийлиги ва ривожланиши учун зарурий маблағлар кирим қилинади. М: 1ёшли бола 10-20 ача суз запасига эга булади. Реклама харажатлари реклама қилинган товарлар миқдорига мос равишда тақсимланади. Кассоб гаврон билан уларни уради. Бухгалтерия баланси - 1 шакл 2.\nБунда болалар психологиясининг болалар шахсини таркиб топишига фаол таъсир килувчи омиллар кизиктиради. Харидорлар билан ҳисоблашиш инвентаризация далолатномаси харидорлар мол етказиб берувчилар ва бошқа турли дебиторлар ҳамда кредиторлар билан ҳисоблашиш инвентаризация маълумотларинии расмийлаштиришда қўлланилади. Хозирги кунда болалар психологиясининг олдида бир канча мухим вазифалар туради. Корхонадаги асосий воситаларга эскириш суммаси ҳисобланди. Шуни хам назарда тутиш лозимки болалар мактабга утишлари натижасида уларнинг ижтимоий холатларида хам узгаришлар юз беради.\nИккинчидан боланинг харакатлари янада усишига караб унинг билиш имкониятлари кенгаяди. Хар бир инсон ва боланинг онги узгариб борувчи мухит таъсири остида усади. Корхонада мавжуд бўлган хўжалик маблағ ва улар ташкил топиш манбаларини ҳолати ҳақида, умуман корхона хўжалик фаолияти, молиявий натижаларига баҳо бериш учун баланс тузилади. Келгуси давр харажатлари 3100- «Келгуси даврлар харажатлари» счетида юритилиб, актив счет ҳисобланади. Ҳужжатларни бухгалтериядан ва архивдан бошқа тармоқ хоимларига берилиши корхона бош бухгалетрия рухсати билан амалга оширилади.\nЗарар — корхона хўжалик фаолияти натижасида олинган молиявий натижа бўлиб, у асосий воситаларни, номоддий активларни, қимматбаҳо қоғозларни, товарларни, тайёр маҳсулотни иш, хизмат сотиш натижасида вужудга келиши мумкин. Корхона фаолияти давомийлиги, узлуксизлиги хўжалик жараёнларини тўғри юритиш орқали таъминланади. Боланинг истак-орзулари билан шу чекловлар уртасидаги зиддиятлар,конфлект келиб чикади. Тарбиячи ёки текширувчи психолог болаларнинг турли хил фаолиятларини табиий шароитда системали тарзида кузатилади. Егим келаяпти-ю, бирок уялиб кул узатмадим. Хамда қийматга эга бўлиб, асосий воситалар каби ўз қийматларини маҳсулот таннархига эскириш ҳисоблаш орқали қўшиб борадилар.\nМасалан, ишлаб чиқаришдаги ишчиларнинг меҳнат ҳақи, материаллар қиймати, маҳсулот ишлаб чиқаришда бевосита қатнашган асосий воситаларга ҳисобланган эскириш суммаси ҳамда ишлаб чиқаришга хизмат қилувчи ёрдамчи ва умумишлаб чиқариш харажатлари. Ҳисоблашиш инвентаризация далолатномасида акс эттирилган мажбуриятлар турлари бўйича маълумотнома справка инв — 17 шаклга илова , илова қилиниши шарт. Счетлар режаси 4 қисм ва 9 бўлимдан иборат. Тананинг юкори ва пастки кисмлари турли даврларда турлича ривожланади. Баъзи бунда оилаларда бирор марта макол ишлатилганлигини эшитмайсиз. Боланинг иродаси манашундай фаол фаолият йули билан кийинчиликларни енгиш йули билан усади.


Иқтидор ва маҳорат кўриги\nПайшанба, 9 Июль 2020\nПойтахтимизда умумий ўрта таълим мактаблари ўқувчилари ўртасидаги “Ҳуқуқ билимдонлари” танловининг мамлакат босқичи ўз ниҳоясига етди.\nЎзбекистон Республикаси Халқ таълими вазирлиги томонидан Адлия, Олий ва ўрта махсус таълим вазирликлари, “Камолот” ёшлар ижтимоий ҳаракати билан ҳамкорликда ташкил этилган мазкур интеллектуал беллашув ёшларимизнинг иқтидор ҳамда маҳоратини ҳар жиҳатдан синовдан ўтказди.\nИштирокчилар жамоаларга бўлинган ҳолда, Ўзбекистон Республикаси Конституциясининг мазмун-моҳияти, мамлакатимизда ижтимоий-иқтисодий, маданий-маърифий соҳалардаги ислоҳотларнинг аҳамияти, ҳуқуқшунослик бўйича тест синовлари топширдилар. Бу жараён олимлар, ҳуқуқшунослар, экспертлар, моҳир педагоглар томонидан кузатиб -борилди. Вояга етмаганлар ўртасида жиноятчиликнинг олдини олиш, ҳуқуқий билимдонлик ва маданиятнинг аҳамиятига доир саҳна кўринишлари ҳам ҳавола этилди.\nТанлов якунига кўра, Самарқанд вилоятининг “Юристлар” жамоаси биринчи, Қашқадарё вилоятининг “Ёш ҳуқуқшунослар” жамоаси иккинчи, Тошкент шаҳрининг “Фемида” жамоаси эса учинчи ўринни эгаллади.\nШунингдек, қатнашчиларга Халқ таълими вазирлиги томонидан эсдалик совғалари топширилди.\nШу билан бирга, иштирокчиларнинг Мустақиллик майдони, Ўзбекистон Республикаси Олий Мажлиси Қонунчилик палатаси, Алишер Навоий номидаги Ўзбекистон Миллий кутубхонаси ва Темурийлар тарихи Давлат музейига саёҳати уюштирилди.\nМазкур рукндаги бошқа мақолалар: « Ўзбек тили ва адабиёти тараққиётининг кўзгуси\tИқтидор ва маҳорат кўриги »


17 май куни Ўзбекистонда ёмғир ёғади » Ўзбекистон янгиликлари – Zamin.uz\nРеспублика Гидрометеорология марказининг хабар беришича, 17 май куни пойтахтимиз Тошкент шаҳрида ҳаво ўзгариб туради, куннинг иккинчи ярмида ёмғир ёғиши, момақалдироқ бўлиши мумкин. Шарқий шамол йўналишини ўзгартириб, ғарбдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 17-19 даража илиқ, кундузи 28-30 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 13-18 даража илиқ, кундузи 25-30 даража иссиқ бўлади.\nБухоро ва Навоий вилоятида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 25-30 даража иссиқ бўлади.\nСамарқанд ва Жиззах вилоятида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 25-30 даража иссиқ бўлади.\nТошкент ва Сирдарё вилоятида ҳаво ўзгариб туради, куннинг иккинчи ярмида баъзи жойларда ёмғир ёғиши, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 25-30 даража иссиқ бўлади.\nҚашқадарё ва Сурхондарё вилоятида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 17-22 даража илиқ, кундузи 32-37 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, куннинг иккинчи ярмида баъзи жойларда ёмғир ёғиши, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 27-32 даража иссиқ бўлади.\nРеспубликанинг тоғли ҳудудларида ҳаво ўзгариб туради, ёмғир ёғади, баъзи жойларда кучли бўлиши мумкин. Момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 8-13 даража илиқ, кундузи 19-24 даража иссиқ бўлади.\nЯнгиликлар » Ўзбекистон » 17 май куни Ўзбекистонда ёмғир ёғади


Одоб иймон гавҳари — Исломобод\nСиз шуердасиз Бош саҳифа → Одоб иймон гавҳари\nШунинг учун ҳам ота-она болаларига доимо одобларни қунт билан, зерикмасдан ўргатиб боришлари лозим. Чунки ота-онанинг болаларга берадиган нарсалари ичида энг қимматлиси ва зарурийси одобдир. Саъийд ибн Осс розияллоҳу анҳудан ривоят қилинади: “Росулуллоҳ соллоллоҳу алайҳи васаллам: “Ҳеч бир ота ўз фарзандига яхши одоб ўргатишдан ортиқ ҳадя қила олмайди”, — дедилар” (Термизий ривояти). Демак, ота–она ўз фарзандига берадиган одобдан яхши ҳадя бераолмас экан. Жобир ибн Самура розияллоҳу анҳудан ривоят қилинади:“Росулуллоҳ соллоллоҳу алайҳи васаллам: “Киши фарзандини одобли этиб тарбиялаши унинг учун ҳар куни ярим соъ садақа қилишидан яхшироқдир”, дедилар” (Имом Термизий ва Аҳмад ривлят қилган). Анас ибн Молик розияллоҳу анҳудан ривоят қилинади:“Росулуллоҳ соллоллоҳу алайҳи васаллам: “Фарзандларингизни ҳурматланг ва уларнинг одобини гўзал қилинг”, — дедилар” (Ибн Можа ривоят қилган).\nУмар ибн Ҳаттоб розияллоҳу анҳу: “Аввал одоб, сўнг таълим беринглар”, — деганлар. Абу Абдуллоҳ Балҳий: “Нафснинг одоби илмнинг одобидан кўпроқ, илмнинг одоби илмнинг ўзидан каттароқ”, деганлар. Абдуллоҳ ибн Муборак айтганлар: “Агар менга, бир кишида аввалгилару охиргиларнинг илми бор, деб сифатлашса-ю, унда одоб бўлмаса, у билан учрашмаганимга афсусланмайман. Агар бир киши ҳақида нафс одоби бор деб эшитсам, унга йўлиқишни орзу қиламан, учрашмасам афсусланаман”.\nКаттақўрғон тумани “Янгиравот” жомеъ масжиди имом-хатиби


«У ҳақ, якуний қарордан олдин жуда жиддий таҳлил ўтказиш керак». Матвиенко Ўзбекистон ЕОИИга киришга шошилмаётганига изоҳ берди\n11:00 / 03.10.2019\nЎзбекистоннинг Евросиё Иқтисодий Иттифоқига киришининг эҳтимолий шартлари ва мазкур жараёндаги рискларни баҳолаш 2019 йил охирига қадар якунланиши кутилмоқда. Бу ҳақда Россия Федерациялар кенгаши спикери Валентина Матвиенко Ўзбекистон президенти Шавкат Мирзиёев билан учрашувдан кейин маълум қилди.\nРасмий ташриф билан Ўзбекистонда бўлиб турган Матвиенко 2 октябрь куни Олий Мажлис Қонунчилик палатасидаги учрашувда Ўзбекистон ЕОИИга қўшилиш масаласини кўриб чиқаётганини айтган эди.\n«Президентларимиз ишчи гуруҳ тузиш бўйича келишиб олишган. Россия томонидан бу ишчи гуруҳга Бош вазирнинг биринчи ўринбосари Силуанов бошчилик қиляпти.\nГуруҳ эҳтимолий шартлар, рисклар ва салбий оқибатларнинг олдини олиш таҳлили юзасидан жуда тиғиз ва яхши темпда иш олиб боряпти. Таҳлил ишлари йил охирига қадар якунланиши керак», – деган Матвиенконинг сўзларини келтирди ТАСС.\nУнинг сўзларига кўра, ЕОИИнинг барча аъзо давлатлари бу каби таҳлилий баҳолаш ишларини олиб боришяпти, чунки ташкилотга янги аъзони қабул қилиш масаласидаги қарор биргаликда қабул қилинади.\n«Ўзбекистон президенти иқтисодий интеграцион бирлашмаларда иштирок этиш – бугунги куннинг реал воқелиги эканини тушунади. У ҳақ, якуний қарор қабул қилишдан олдин аъзо бўлиш шартлари юзасидан жуда жиддий таҳлил ўтказиш, бу иқтисодиётга зиён етказмайдими, иш ўринлари сонига таъсир қилмайдими каби шу ва бошқа саволларга жавоб топиш зарур», – деб қайд этди Валентина Матвиенко.\nЎзбекистон томони ҳозирча ЕОИИга аъзолик масаласи кўриб чиқилаётгани бўйича маълумот берганича йўқ. Аммо, президент Шавкат Мирзиёев шу йил июнь ойида Сенатнинг 20-ялпи мажлисида сенаторларга мурожаат қилиб, Евросиё Иқтисодий Иттифоқига аъзо бўлиш ёки бўлмасликдан келиб чиқадиган фойда-зарарлар ҳақида гапирган эди.\n«Қўшниларимиз биздан анча олдинда. Улар яқинда маҳсулотларни маркировкалашга ўтади. Биз бу бозорда маркировкаланмаган маҳсулотларимиз билан ютқазамиз. Биз тўғри йўлни топишимиз керак. Барчасини таҳлил қилиб, 10 марта ўлчаб, кейин қарор қабул қилиш керак», деганди президент.\nИюнь ойида, шунингдек, Россия бош вазири Дмитрий Медведев ҳам бу масалага тўхталиб, «Ўзбекистон ЕОИИда юз бераётган жараёнларни ҳозирча кузатиб тургани»ни айтганди.\n#Евросиё Иқтисодий Иттифоқи\n15:59 / 01.04.2022\nНорбоева ҳамкасблари Матвиенко ва Ашимбаевлар билан учрашди\n17:06 / 15.02.2022\nПул фақат Қозоғистон ва Россия учун сарфланяпти - Қирғизистон Евросиё тараққиёт банки фаолиятидан норози


Саудия Арабистонида нималар рўй бермоқда?Haqida.net\nПарижда Макрон ислоҳотларига қарши намойиш ўтмоқда\nБизнес омбудсман сирдарёлик тадбиркорлар билан учрашди\nHome Dunyo Саудия Арабистонида нималар рўй бермоқда?\nСаудия Арабистонида нималар рўй бермоқда?\nЎтган кунлар давомида Саудия Арабистонида антиқа ва кутилмаган (айрим тахминлар билан кутилган) ҳодисалар юз берди. Ҳолливуд киноларида бўлгани каби қироллик оиласининг 11 нафар шаҳзодаси ҳамда 4 нафар вазир ҳибсга олинди. Воқеалар кетма-кетлиги шу билан тугамади: вертолёт қулаши оқибатида яна бир шаҳзода ҳалок бўлди. Бу нимадан дарак бермоқда?\nБарчаси 4 ноябрь куни бошланди. Мамлакатни бошқариб турган 81 ёшли қирол Салмон ибн Абдулазиз Ол Сауд айни ўша куни Коррупцияга қарши курашиш қўмитасини ташкил этиш тўғрисидаги қарорни имзолади. Қўмита иш бошлагандан сўнг, қироллик оиласининг 11 нафар аъзоси, амалдаги тўртта вазирлик раҳбарлари, 34 нафар собиқ вазир ҳибсга олингани ҳақида хабар тарқалди.\nАйни янги ташкил этилган қўмитага қиролнинг ўғли, 32 ёшли валиаҳд шаҳзода Муҳаммад ибн Салмон бошчилик қилмоқда. 2015 йилда мамлакат Мудофаа вазирлигини бошқарган ёш шаҳзода жорий йилнинг июнь ойида отасининг қарори билан валиаҳд этиб тайинланди. Шунингдек, Саудия Арабистонида бир неча ўн йиллардан бери мавжуд анъана бекор қилинди, яъни қироллик тахти акадан укага ўтмаслиги аён бўлди. Албатта, Салмон ибн Абдулазизнинг ушбу қарори кўпчиликни хурсанд қилмади, айниқса унинг укаси, навбат бўйича тахтнинг кейинги даъвогари Муҳаммад ибн Наифни.\nЯнги валиаҳд отасининг ишончини оқлашга киришди, у энди қўмитага раҳбарлик қиларкан, сиёсий рақибларни бир четга суриш ҳаракатларини бошлаб юборди. Ҳибсга олинганлар қаторида дунёнинг энг бой шахсларидан бири, қиролнинг жияни Ол Волид Талал ҳам бор. 62 ёшли миллиардернинг бойлиги 19 миллиард доллар атрофида экани айтилади. Шунингдек, Миллий гвардия вазири Митаб ибн Абдулла ҳам қўлга олинган. У айни пайтгача мамлакат ҳарбий соҳасида катта нуфузга эга, «эски» гуруҳ вакилларидан бири эди.\nВалиаҳд Муҳаммад ибн Салмон ислоҳотларга қўл уришини ҳам эълон қилди. Шу давр орасида шаҳзода «мамлакатни мўътадил Исломга қайтариши» маълум бўлди. Бу билан тахт вориси ўта мутаассиб давлат мулозимларини саройдан четлатишга аҳд қилганини айтди. Саудия аёлларига автомобиль бошқариш ва спорт майдонига боришга рухсат берилгани ҳисобга олинса, шаҳзода шу маънодаги ўзгаришларни назарда тутган бўлиши мумкин.\nЎтказилган тезкор амалиётлар ортидан шаҳзода бир ўқ билан икки қуённи урди, дейиш мумкин. Биринчидан, келгусида мамлакат бошқарувида халақит қилиши мумкин бўлган сиёсий рақиблардан халос бўлгани, иккинчидан, халқнинг «арзон» муҳаббати ва ишончига эга бўлди. Шунга қарамай, сарой вакилларининг қонунда олдида тенг қилиб кўрсатиш, порахўрликка қарши оммавий кураш мамлакатга илиқ ислоҳотлар ҳавоси кириб келаётганини англатиши табиий.\nЖиззах сомсасини ёқтирувчи Британия элчиси билан суҳбат: «Барчаси 5 йилда амалга оширилиши шарт эмас»\nЯнги iPhone X’нинг асл таннархи маълум қилинди


Илиқ ва қуёшли Баку Шерзод Алиев нигоҳида\nДўстлар, агар сиз ижтимоий тармоқлар орқали Tatil.uz ни диққат билан кузатиб бораётган бўлсангиз, компаниямизнинг сайёҳлик бўйича менежери Шерзод Алиев Озарбайжон ва Туркияни тадқиқ қилишга йўл олганини биласиз. Бугун у гўзал Баку ҳақидаги таассуротлари билан ўртоқлашади.\nКуз тўлиқ кириб келганини эслатган ҳолда Тошкентда бутун якшанба ёмғир ёғди. Ҳаттоки душанба куни эрталаб аэропортга кетаётганимда ёмғир менга ҳамроҳлик қилди. Тезроқ саёҳат қилишни, шароитни ўзгартиришни ва Озарбайжон қуёшида исинишни хоҳлаётган эдим.\nТошкентдан Бакуга «Ўзбекистон ҳаво йўллари» рейси вақт бўйича жуда қулай тузилган. Самолёт 10:00 да учади, шу сабабли эрталабки тугалланмаган ишларингизни битириб олишингиз, шошмасдан аэропортга келиб, барча зарур текширувлардан ўтишга улгуришингиз мумкин.\nСўнг Duty Free дўконларини айланиш ва аэропорт ойнасидаги манзарани суратга олишга улгурасиз.\nОрадан уч соат ўтар-ўтмас самолётимиз Ҳайдар Алиев номли халқаро аэропортга келиб қўнди.\nБаку аэропорти шинам, замонавий бўлиб, учиб келаётган йўловчилар учун барча қулайликлар яратилган. Озарбайжон билан визали режим ўрнатилган давлатлардан келган сайёҳлар махсус терминаллар орқали визани тезда расмийлаштиришлари мумкин.\nПаспорт назорати кўп вақтни олмайди ва мана у, гўзал Баку!\nБакуда ҳозир ҳақиқий баҳмал мавсум: шаҳар кузги қуёш нурларига бурканиб кетган ва ҳарорат плюс 22 даража атрофида.\nМен жойлашган меҳмонхона – Sapphir Hotel Бакунинг қоқ марказида жойлашган. У шинам, чиройли, замонавий услубда бунёд этилган, хоналар ҳам ёруғ ва бир-бирини такрорламайди.\nБироқ Баку – бу айланиш, тарихи ва маданияти, диққатга сазовор обидалари билан танишиш керак бўлган шаҳар. Шу боис Озарбайжон пойтахтига менинг кўзларим билан назар солишингизни ва худди мен каби уни севиб қолишингизни истайман!\nДемак, борди-ю сиз озарбайжонликлардан қаерни биринчи навбатда айланиш керак деб сўрасангиз, улар шубҳасиз Савдо кўчаси ва унга туташ Фавворалар майдони деб жавоб беришади. Аслини олганда, хиёбон аллақачон бундай номланмайди, бугунги кунда у Низомий Ганжавий кўчасидир. Бироқ эскичасига ҳалиям Савдо кўчаси дейишади. Ҳозирда бу ерда кўплаб дўконлар, савдо марказлари, ресторан ва қаҳвахоналар бор. Қадимий бинолар ҳам сақланиб қолган, замонавий ҳайкаллар, архитектура бинолари қад ростлаган бўлиб, улар ўзгача муҳит ҳосил қилади.\nБакуни мен Истанбулнинг укаси деган бўлар эдим. Бу ерда менга севимли бўлган Истанбулдаги каби Шарқ ва Ғарб, ўтмиш ва замонавийлик уйғунлашиб кетган. Истанбулга ўхшаб, Баку ҳам кун сайин янгиланиб бормоқда. Бироқ у ўзининг аслиятини йўқотмаган.\nМодерн услубидаги биноларнинг яқинида Ичери шехер – Эски шаҳар ўзининг сокин ҳаётини кечирмоқда. У ердаги экскурсия пайтида мен Озарбайжон ранг-баранглигини ҳис қилдим ва у Бакунинг юраги эканлигини тушундим. Шаҳарни мана бир неча асрлардан бери қалъа девори ҳимоя қилиб келмоқда. Айни вақтда у, албатта, ҳимоя девори эмас, балки ишбилармон мегаполиснинг бир қисми.\nИчери шехер мозаика сингари алоҳида қисмлардан иборат – қадимий бинолар, масжид ва миноралар, музейлар, карвонсаройлар, ҳаммом ва сувенир дўконлари шу ерда.\nАввал бўлганидек, ҳозир ҳам бу ерда аҳоли ўзининг хотиржам ҳаётини яшаб келмоқда.\nШаҳар лабиринтлари оралаб сайёҳлар машҳур «Жин урсин» кўчасига шошилишади.\nИчери шехерни мана бир неча юз йиллардан бери ўзининг маҳобатини йўқотмай келаётган Ширвоншоҳлар саройи безаб турибди.\nЭски шаҳарнинг яна бир диққатга сазовор жойи – кўплаб афсоналарга бой бўлган Қизлар минораси.\nАйтганча, Ичери шехерда классик ва миллий услубни ўзига жо этган Shah Palace Baku меҳмонхонаси қад ростлаган бўлиб, у, дарҳақиқат, сеҳрли эртакдаги саройни эслатади.\nМен каби Бакуга борсангиз, Баку хиёбонида албатта сайр қилинг. Бу ер ҳам бакуликлар, ҳам сайёҳларнинг севимли масканларидан бири. Бугунги кунда бу жойлар яхши парваришланган, ҳаммаёқда ўриндиқлар, экзотик дарахтлар, фаввораларни учратасиз. Шу ернинг ўзидаёқ Соҳилбўйи паркига йўл олиб, Баку Венециясига киришингиз ва Италиянинг романтик шаҳаридагидек гондолада учишингиз мумкин.\nБаку ҳайратда қолдиради. У ёруғлиги ва кузатиш майдончалари билан лол қолдиради.\nҲайдар Алиев Маркази, Оловли минора ва замонавий иморатлари билан эътиборни тортади.\nМарказий майдондаги Давлат байроғи ўлчамлари билан ёқа ушлашга мажбур этади.\nБаку мазали таомлари ва меҳмондўст халқи билан кўнгилда илиқлик уйғотади.\nҲатто Лондон кэбларидек таксилари каби майда нарсалари билан хурсанд қилади.\nҲар бир кўчаси ва ҳар бир биноси билан ўзига жалб этади.\nБироқ, сизларга ваъда қилганимдек, йўлимда давом этаман, кейинги манзилим – Озарбайжоннинг энг асосий шифо маскани – Нафталан. Шу сабабли блогимиз, Facebook ва Instagram даги саҳифаларимизни кузатиб боринг ва барчасидан биринчилардан бўлиб хабар топинг!\nTatil.uz ҳамкорларимиз Leisure Business Travel компаниясига таклиф ва шундай ажойиб саёҳатни ташкиллаштирганлиги учун миннатдорчилик изҳор этади!


Эрон ядровий дастур учун ҳимоя шартларини айтди\nЭрон ядровий дастур учун ҳимоя шартларини...\n16.05.2018 07:54 0 1071\nЭроннинг Россиядаги элчиси Маҳдий Саноийнинг айтишича, агар Эрон ядровий дастури бўйича ҳамкорликдаги умумий тадбирлар режаси (ҲУТР) иштирокчилари Эроннинг манфаатларини сақлаб қолса, Эрон ундаги иштирокини давом эттиради. Бу ҳақда «Gazeta.ru» хабар бермоқда.\n«Эрон, албатта, ниҳоясиз музокара ўтказа олмайди. Лекин Ҳамкорликдаги умумий тадбирлар режаси доирасида бир неча масалалар юзасидан Эроннинг манфаатларини кўриб чиқиш учун вақт керак», — деди Саноий.\nУнинг айтишича, АҚШнинг ядровий дастурдан чиқиб кетиши яхшилик аломати эмас. Бунинг устига бу АҚШ халқаро келишувларга риоя қилишни хоҳламаётганини ҳам кўрсатади.\nАввалроқ Франция ташқи ишлар вазири Яқин Шарқдаги вазиятни «жуда хавфли» дея атаган эди.\nЭрон ядровий дастур


Миришкор ҳокими неваралари билан думбул ўғирлаган эркакни тутиб олиб, ҳақоратлади – Газета.uz\nМиришкор тумани ҳокими неваралари билан бегона даладан думбул ўғирлаётган эркакни тутиб олиб, ҳақоратлаётганини ўзи тасвирга олиб турди. Кейинроқ ҳоким кечирим сўради.\n10 октябр 2019, 09:02 Жамият\nИжтимоий тармоқларда Қашқадарё вилоятининг Миришкор тумани ҳокими Равшан Комилов неваралари билан бегона даладан думбул терган ҳақоратлаб, ўғирликда айблаётгани акс этган видеоёзув тарқалди. Туман маъмурияти раҳбари ушбу жараённи ўзи видеога олган.\n«Невараларингни ҳам ўғирликка ўргатяпсанми? Нима „хай“? Нима „ҳоким-бува“? Нима „ҳоким-бува“? Нимага ўғирлаяпсан? Уялмайсанми, оғайни? Бечора бир тадбиркор экди, экспортини қилади. Туманнинг экспорти шунинг бўйнида ётибди. Сен олиб кетсанг тўртта, у олиб кетса тўртта. Мен ***** қўяманми экспортга? Нима „неваралар“? Э падарингга лаънат! Ол буни! Э уятсиз! Виждонинг чирисин сени. Очкўз. Падарингга лаънат. Очингдан ўл ундан кўра. ***** сотиб ол!», — дейди ҳоким.\nҚашқадарё вилояти прокуратураси мазкур ҳолат юзасидан текширув бошлади. Чоршанба куни кечқурун ҳоким видеомурожаат эълон қилди. Унда ҳоким аввалига «туманимизнинг экспорт салоҳияти ҳақида мен қайғурмасам, ким қайғуради? Ҳоким сифатида мен буни ҳам ўйлашим керак, тадбиркорни ҳам ўйлашим керак», деб, сўнгра кечирим сўрайди.\n«Тўғри, инсон сифатида, жаҳл устида фуқарога нисбатан ҳақорат сўзини ишлатиб қўйдим. Ҳоким сифатида, раҳбар сифатида бу сўзни ишлатмаслигим керак эди. Шунинг учун халқимиздан қўлимни кўксимга қўйиб узримни сўрайман. Бу хато-камчилигимни бошқа қайтармайман, деб ваъда бераман», — дейди у.\n«Газета.uz» 2 693\n22.06 Ўзбекистон 2021 йилда «Газпром»дан 1,5 млрд куб газ сотиб олди\n22.06 Коронавирус сабабли Ўзбекистон Афғонистон билан чегарани ёпди


Interfutbol.Uz | Зайниддин ЗИДАН: «ҲОЗИРЧА ТРАНСФЕРЛАР ҲАҚИДА ГАПИРМАЙ ТУРАМИЗ»\nЗайниддин ЗИДАН: «ҲОЗИРЧА ТРАНСФЕРЛАР ҲАҚИДА ГАПИРМАЙ ТУРАМИЗ»\n2019-03-15 12:36:00 239 0 Ahadxon\nЗайниддин Зиданнинг расман «Реал»га қайтганидан сўнг илк матбуот анжуманига у кутилмаган либосда (пайпоқсиз ва йиртиқ пасонли жинсида) ташриф буюрди. Зизуни Мадридга қайтариш “Аякс”дан учралган шармандали мағлубиятдан сўнг асосий мақсадга айланганди. Хуллас, Зидан “қироллик” клубига навбатдаги қайтишидан сўнг қуйидагиларни сўзлаб берди.\n- Бугун барчамиз учун ўзгача кун. Бу ерга қайтганимдан хурсандман ва бу энг муҳими. Умуман олганда, узоққа кетмагандим. Чунки Мадридда истиқомат қиламан. «Реал»ни ҳақиқий ўрнига қайтариш учун эртаданоқ ишга киришаман. Бу катта масъулият.\nМавсумнинг қолган қисми ва келажак режалари ҳақида\n- Олдимизда 11та учрашув бор. Вазифамиз - жорий мавсумни яхши якунлаб, кейингисига муносиб тайёргарлик кўриш. Ғалабаларимизни, шу билан бирга, ўтган мавсумдаги муваффақиятсизликларимизни ҳам унутмадим. Биз Ла Лигада ғолиб чиқолмадик, кубокда имкониятни бой бердик. Тўғри, Чемпионлар Лигасида зафар қучдик. Бу яхши. Аммо қандай клубда эканлигимни яхши биламан.\nНима учун кетгани ҳақида\n- «Реал»дан кетишимнинг сабаби, ўша вазиятда менга шу керак эди. Ўтган икки ярим йил ичида кўплаб совринларни қўлга киритдик. Футболчилар ҳам ўзгаришларга эҳтиёж сезишаётганди. Бу эгоистик қарор эмасди, кўп ўйладим. Сўнгги тўққиз ойни Мадридда ўтказдим ва куч тўпладим. Энди ушбу буюк клуб билан янги чақирувларга тайёрман.\nБошқа клублар ҳақида\n- Менда кўплаб таклифлар бор эди. Аммо «Реал»дан бошқа жамоани бошқаришни истамадим.\nПерес уни қандай кўндиргани ҳақида\n- Президент менга қўнғироқ қилди. Буни жуда қадрлайман. Мураббийлик фаолиятига қайтишга тайёрман, деб ҳисобладим ва таклифга рози бўлдим. У менга «қайт» деди. Мана қайтдим. Шунчаки, президентнинг таклифига «йўқ» деб жавоб беролмадим. У мен ва футболчилар билан нима бўлганини жуда яхши билади. Шунча соврин ютганингиздан кейин эртами-кеч пасайиш кузатилади. Бу жараён шу йил юз берди. Албатта, кўп нарса ўзгаради. Кейинроқ президент билан ўтириб, жамоа учун нима қилишимиз кераклигини муҳокама қиламиз. Лекин айни пайтда бунинг мавриди эмас.\nЛопетеги ва Солари ҳақида\n- Уларни айблай олмайман. Чунки клуб учун, футболчилар учун нимадир қилишга интилишди. Афсуски, ҳаммаси кутилганидек бўлмади. Бу саволга ортиқча жавоб бермоқчи эмасман. Мақсадимиз - келажакка боқиш.\nЖамоадаги муаммолар ҳақида\n- Мен кўп совринларни қўлга киритган футболчилар ёнига қайтдим. Улар орасида нима ўтганини муҳокама қилмоқчи эмасман. Шунчаки, барчаси олдингидек бўлишига ҳаракат қиламан.\nКриштиану ва трансферлар ҳақида\n- Бу шу бугун муҳокама қиладиган савол эмас. Олдимизда 11та ўйин бор. Кейин нима бўлишини вақт кўрсатади. Роналду «Реал» тарихининг бир бўлаги ва жаҳоннинг энг яхши ўйинчиларидан бири эканлигини биламиз. Лекин бугун бундай нарсалар ҳақида гапиришнинг мавриди эмас. «Реал» Роналдунинг ўрнини босиш учун кимни сотиб олиши мумкин? Ҳозирча трансферлар ҳақида ўйламадим. Энг муҳими - клубга қайтганим.\n- Мураббийлик қилиш бошқа, «Реал»ни бошқариш мутлақо бошқа нарса. «Реал»да кўп жиҳатларга эътибор бериш керак. Чунки бу клуб жаҳон футболида муҳим ўрин тутади. Мураббий бирданига барчаси ҳақида ўйлаши лозим. Бу ҳақда гапиришимнинг сабаби, бир марта бошимдан ўтган. Энди шуни яна бир бор ҳис қилишни истадим.\nMarca хабарига кўра, Зидан раҳбарият олдига 6та шарт қўйган ва уларнинг сўзсиз бажарилишини талаб қилган:\n- Жамоани тўлиқ назорат қилиш;\n- Услубига мос бўлмаган футболчиларни сотиб юбориш;\n- Марсело ва Искони таркибда сақлаб қолиш;\n- Неймар трансферидан воз кечиш;\n- Хамес Родригесни орқага қайтармаслик;\n- Мбаппе трансферини амалга оширишга уриниб кўриш.\nПерес бу шартларга кўнганидан сўнг, Зидан шартномани имзолаган.


Литва чегарасини "кўринмас одам" қиёфасида кесиб ўтган ўзбекистонлик устидан жиноят иши очилди (ВИДЕО+ФОТО)\nЧегарада қўлга олинган ўзбекистонлик\nКийимига фольга тиқиб Беларус ҳудудидан ЕИ ва Шенген келишувига аъзоси бўлган Литва чегарасини кесиб ўтган ўзбекистонлик устидан жиноят иши очилди.\nБу қилмиши учун ўзбекистонлик муҳожир 2 йилгача қамоққа ҳукм қилиниши мумкин.\nЛитва Чегара хизматининг Озодликка билдиришича, 37 яшар ўзбекистонлик алюмин қоғозга ўралган кийими билан тепловизорларга кўринмасдан чегарани "кўринмас одам" каби кесиб ўтиши ва қўлга тушмаслигига ишонган.\nШу йилнинг 22 январь куни Литванинг Друскининкай туманида чегарани Беларус томонидан ноқонуний кесиб ўтганликда айбланиб қўлга олинган ўзбекистонликка нисбатан жиноят иши очилди.\nЛитва Чегара хизматига қарашли Мувофиқлаштириш марказининг Озодлик боғланган расмийсига кўра, давлат чегарасини бу каби ғаройиб шаклда ноқонуний кесиб ўтиш уриниши ҳатто чегарачиларни ҳам жуда таажжубга солган.\n- Бу ҳақиқатан таажжубга лойиқ уриниш! Чегараларимида махсус кузатиш системаси бор ва бу одам фольга унинг ишлашига халақит беради, деб ўйлаган кўринади. Лекин уни видеоназорат системаси аниқлаб берди. Кейин уни Литва ҳудудида ушлашди, деди Литва Чегара хизмати расмийси.\nЛитва Чегара хавфсизлиги хизмати Озодликка тақдим этган видеоëзувда ўзбекистонлик шахснинг чегара чизиғига келиб, уни орқачалаб кесиб ўтаётганини кўриш мумкин.\nЧегарачиларнинг айтишича¸ кўп ўтмай сумка кўтарган бу шахсни қўлга олишга оператив гуруҳ жўнатилган ва улар Мона исмли изқувар овчарка ити билан қонунбузарни тезда топишга муваффақ бўлган.\nДастлабки суриштирув давомида қўлга олинган 37 яшар шахснинг ўзбекистонлик экани аниқланган. Литва чегарачиларига кўра¸ исми ошкор қилинмаётган ўзбекистонлик камуфляж рангидаги шими, пиджаги ва шапкасини ички қисмидан фольга билан қоплаб чиққан.\n“Ўзбек чегарабузари фольга қоғози иссиқлик нурларини тарқатиб юборади ва у тепловизорлар учун кўринмайди¸ деган хаëлда чегарани кесиб ўтганини айтиб берди”, деди литвалик чегарачилар.\nФольга қоғози билан қопланган ўзбекистонлик кийими\n- Қўлга олинган шахснинг ëнида ҳеч қандай ҳужжати йўқ экан. Ҳозир жиноят иши очилди, суд бўлади. Литва қонунлари бўйича чегарани кесиб ўтгани учун жавоб беради. Ўзбекистонлик эканини айтган бу шахс 2 йилгача қамоқ жазосига тортилиши мумкин. Ҳар ҳолда, суд ҳал қилади унинг тақдирини, деди Литва Чегара хавфсизлиги хизмати вакили Озодлик билан суҳбатда.\nЛитва чегарачилари 2000 йилдан буён бу мамлакат чегарасида тепловизор тизими ўрнатган.\nЧегара хизмати расмийсига кўра¸ бунгача Беларус ва Литва чегарасини ўзини фольга билан ўраган чегарабузарлар бир неча маротаба кесиб ўтишга уринган, аммо кўпдан бери бу “усулдан” ҳеч ким фойдаланмай қўйган.\nЛитва чегарасида ушланган ўзбекистонлик¸ айтилишича¸ ҳозирда Друскининскай тергов изоляторида қолмоқда.


Сазақ муаллимни қамаб қўйишди\nДунëда инсон ҳуқуқлари поймол қилинаëтган мамлакатлар кўп. Аммо сўз эркинлигига ўта даражада тўсиқ қўйилган мамлакатлар саноқли. Шимолий Корея, Ўзбекистон ва Туркманистон сўз эркинлиги душманлари рўйxатидаги энг собит давлатлардир.\nТуркманистонда президент алмашди, аммо инсон ҳуқуқлари ва сўз эркинлиги борасидаги аҳвол ўзгармади.\nТуркманистон мактабларидан бирида тарих муаллими бўлиб ишлайдиган Сазақ Дурдимуродов баъзан-баъзан “Озодлик” радиосининг туркманча эшиттиришларида қатнашиб турар эди. Эл-юрт ҳурматидаги тарих муаллимининг наша чекканини биров шу пайтгача кўрмаган.\nАммо июнь ойининг 20-куни Сазақ муаллимни туркман хавфсизлик хизмати зўрлик билан уйидан олиб кетиб, наркоманлар даволанадиган шифохонага мажбуран жойлаштирди.\nСазақ муаллим тақдири борасида докторларга мурожаат қилган қариндошлари бирор аниқ маълумот ололмади.\n“Докторлар Сазақ муаллимни хавфсизлик хизмати мулозимлари олиб кетди, деб бизни ичкари киритмади”,- деди яқинлари.\nКейинчалик маълум бўлишича, Сазақ муаллим Лебобдаги руҳий шифохонадан қамоқхонага олиб кетилган.\n“Сазақ Дурдимуродов Лебоб туманидаги тергов ҳибсхонасида сақланмоқда. Ноҳақ қамоққа олинишига норозилик сифатида Сазақ муаллим очлик эълон қилибди. Кейин уни қамоқхонада роса калтаклашибди. Хотини қамоққа бориб кўрса, Сазақ муаллимнинг аҳволи жуда ëмон”,- деди муаллимнинг бир қариндоши.\n“Туркманистон эркин фикрлайдиган журналистлар учун тобора хавфли ҳудудга айланмоқда,- дейди “Озодлик”нинг Лебабдаги мухбири Усмон Холлиев. - Расман айтишмаса ҳам бизни уй қамоғида сақлашмоқда. Қўл телефонларимиз блок қилинган. Уйимизнинг тўрт тарафида 24 соат давомида кузатувчилар туриб, оëқ олишимизни пойламоқда. Агар бир жойга борсак, орқамиздан тушиб кузатишади. Илгари фақат хавфсизлик хизмати бизни кузатган бўлса, ҳозир бу ишга полиция ҳам қўшилди. Вазият кун сайин эмас, соат сайин ëмонлашмоқда”.\nЕИнинг Туркманистон раҳбарлари билан учрашувидан олдин инсон ҳуқуқларини бу қадар поймол қилинишини қандай изоҳлаш мумкин?\nТуркманистонлик инсон ҳуқуқлари ҳимоячиси Фарид Тухватулин бу саволга жавоб қайтарар экан: “Биз инсон ҳуқуқлари борасида вазият яхшиланишини кутаëтган эдик. ЕИ ҳайъати ташрифи олдидан бироз бўлса ҳам вазият ижобий тарафга қараб силжир, деган умидда эдик. Ҳозир ҳаммаси тескарисига бўляпти. Қамашлар, тазйиқлар. Буларнинг ҳаммаси президент атрофидаги мулозимлар тарафидан президентни ноқулай аҳволга солиш учун атайлаб қилинмоқда”,- деди.\nФарид Туҳватуллин сўзларига кўра, энергетик масалаларни устивор билган ЕИ мулозимлари инсон ҳуқуқлари аҳволидан кўз юмаëтгани ачинарли ҳолдир. Эркин сўзни айтгани учунгина жиннихонага тиқилган Сазақ муаллимнинг туркман мулозимлари калтаги боис чеккан фарëдлари расмий Брюсселга ҳам, расмий Ашхободга ҳам етиб бормаëтган кўринади.


ёки нима учун Молия Вазирлиги расмийлари мамлакат фуқароларининг банк карталари пул ҳаракатини кузатишга ҳаракат қилишмоқда?\nЎзбекистонда молия вазирлиги яширин иқтисодиётига қарши курашиш мақсадида Ўзбекистон фуқароларининг банк карталаридаги пул ҳаракатини кузатиб боришни таклиф қилди.\nnuz.uz сайти муҳарририяти молия вазирлиги расмийларининг бу ташаббуси ҳақида ўқувчиларининг фикрини билишга қарор қилди. Бу юзасидан веб-сайт ва телеграм каналида уч марта иккита савол берилди.\nНима деб ўйлайсиз:\n“Бундай кузатиш яширин иқтисодиётга қарши курашишга ёрдам берадими?”\n“Бундай кузатиш яширин иқтисодиётни мустаҳкамлайдими?”\nБарча овоз бериш жараёнида жами 2,356 нафар ўқувчи иштирок этди, улардан 1,913 нафари (81%) бундай фикрнинг ташаббускорлари фақат яширин иқтисодиётни мустаҳкамлашини айтган.\nУмуман, фуқароларнинг фикрича (агар кимгадир муҳим бўлса) яширин бозор билан курашишда Иқтисодиёт Вазирлиги ва эҳтимол бошқа идоралар мансабдорларининг ҳам бу каби истаги, кузатувчиликни мажбурий йўлга қўйиш шундоқ ҳам қийин вазиятни ва мамлакатдаги молиявий институтларга бўлган ишончсизликни янада кучайтиради.\nБу каби катта қийинчилик билан банкдан ташқари пул оқимини қисман назорат қилиш мумкин (ғоя ташаббускорлари номаълум), дея очиқчасига алдаш, шунга ўхшаш тизим гўё бошқа мамлакатларда мавжуд, деб тушунтиришмоқда. Билмадим, бу ҳолат балки қандайдир бананли “республикалар”да бордир?\nАслида, ривожланган мамлакатлар “қора” пуллар ва солиқ тўлашдан қочишга уринишларга қарши курашишини, мен айтиб беришга ҳаракат қиламан.\nҚисқача маълумот. Бутун дунё бўйлаб пул ювишнинг йиллик миқдори башоратида 800 миллиондан 2 триллион доллар оралиғида дейилади.\nБарча ҳукуматлар жиноий даромадларни легаллаштиришга ва уларнинг “оқ” иқтисодиётга аралашишига қарши туришга турли даражаларда ҳаракат қилмоқда.\nШу сабабли кўпчилик мамлакатлар (улар 140 дан ортиқ)да давлат иқтисодиёт муассасалари (кўпинча Иқтисодиёт вазирлиги ёки Марказий банклар)да фаолият юритадиган махсус тузилмалар яратилган. Бундай тузилмаларнинг номи “Иқтисодий хуфия (разведка) бўлими” (ИХБ) ибораси билан номланади.\n1989 – йилда Париждаги “Катта еттилик” мамлакатлари етакчилари йиғилишида жиноят йўли билан пул топиш, пул ювиш (FATF)га қарши кураш бўйича Молиявий чора-тадбирларни ишлаб чиқиш гуруҳи ташкил этилди.\n(FATF) давлатлараро идора бўлиб, терроризмни молиялаштиришга қарши кураш сиёсатини ишлаб чиқувчи жумладан, жиноят йўли билан олинган маблағларни легаллаштириш, ноқонуний наркотик айланмаси, қурол контрабандаси ва солиқ тўлашдан қочишга қарши фаолият юритади.\nШундай қилиб, (FATF) тавсияларига амалқилувчи ва ушбу нуфузли ташкилот билан келишувни турли даражада ратификация қилганлар “Иқтисодий хуфия (разведка) бўлими”лари мутлақ кўпчиликни ташкил қилади.\n“Иқтисодий хуфия (разведка) бўлими”нинг (FATF тавсияларига кўра) ҳал қиладиган асосий вазифалар: шубҳали молиявий операциялар бўйича маълумотлар тўплаш, олинган маълумотларни таҳлил қилиш ва тадқиқот натижаларини ҳуқуқни муҳофаза қилиш органларига узатиш.\n“Иқтисодий хуфия (разведка) бўлими” қандай ишлашини тушуниш учун тўртта саволга жавоб бериш керак:\nНима ҳақида маълумот йиғилади?\nҚуйидаги маълумотлар йиғилади:\n— жиноий тушумни қонунийлаштириш мақсадида амалга оширилган албатта шубҳали бўлган молиявий операциялар (битимлар) ҳақида.\n— катта миқдордаги нақд маблағ ўтказмалари (турли мамлакатларда турлича – 10 минг доллордан 30 минг доллоргача), чеклар ёки бошқа шунга мос ҳужжатлар, шунингдек фуқароларнинг ноқонуний молиявий ҳаракатлари.\n— активларни бошқариш учун ўтказма фондлар, махсус ташкил этилган ноқонуний ҳаракатлар, фойда олувчи ёки кимлиги номаълум ишонч билдирилган шахс.\n2. Молиявий мониторингни асосчиси ким (ахборотни ким тўплайди ва “Иқтисодий хуфия (разведка) бўлими” га узатади)?\n— қимматли қоғозлар ва бошқа молиявий воситалар билан операцияларда воситачи вазифасини бажарувчи банклар, кредит уюшмалари ва суғурта компаниялари, жисмоний ва юридик шахслар, инвестиция портфелини бошқариш, консалтинг хизматлари кўрсатиш, аудиторлар, солиқ маслаҳатчилари, юристлар;\n— чет эл валютаси, пул ўтказмалари ёки актив ўтказмалари билан операцияларни ҳар қандай шахс орқали ёки пул маблағларини ўтказиш, пул ўтказмаларини бериш ва электрон ўтказма воситалари орқали амалга оширувчи жисмоний ва юридик шахслар;\n— Антиквариат ва санъат асарлари савдоси билан шуғулланувчи ташкилотлар;\n3. Шубҳали молиявий операцияларни кузатиш учун масъул бўлганлар нималарга эътибор қаратадилар?\n— “Иқтисодий хуфия (разведка) бўлими” молиявий мониторинг, олинган маълумотларни ҳисобга олиш ва ҳисобот бериш бўйича пухта ва жуда батафсил кўрсатмалар тайёрлайди.\n4. Молиявий мониторинг субъектлари томонидан тўпланган маълумотлар нима қилинади?\n— Маълумотлар кимларга асосий фойда келтиришини аниқлайдиган юқори сифатли таҳлилчилар томонидан ўрганилади. Таҳлилчиларнинг вазифаси келгусида тергов ўтказиш учун ҳуқуқ-тартибот идораларига қандай ахборот юбориш кераклигини ҳал қилишдир.\nМолиявий разведка бўлинмалари амал қиладиган яна бир муҳим тамойил – “ҳеч зарар етказма”. (FATF)нинг фаолияти ўз мамлакатлари фуқароларининг банк тизимига бўлган ишончини йўқотишига сабаб бўлмаслиги керак.\nВа яна. Молиявий разведка бўлинмалари ўз ишларида тез – тез хуфия ва тезкор маълумотларга асосланади.\nШундай қилиб, банк карталари маблағларнинг ҳаракати устидан назорат ташаббускорлари шунчаки молиявий разведка асосларидан бири бўлган – таҳлилий фаолиятга эътиборсизлик билан қарор қилиб, (афтидан кўриниб турибдики, Молия Вазирлиги ёки Марказий Банкда малакали кадрлар етишмаслиги юзасидан ўткир тақчиллик бор) Солиқ Қўмитасига ўтказмаларни таҳлилини кузатишдек жуда жўн таклифни илгари суришди.\nPS. Мен лойиҳа доирасида ушбу мамлакатларга “Экстремизм ва терроризмга қарши кураш бўйича тажрибалар ўрганиш” ташрифим давомида танишганларим Испания, Швеция, Белгия, Германия ва Исроил иқтисодиёт экспертлари билан боғландим: Уларга ҳам nuz.uz сайти ўқувчиларига берилган саволлар билан бир хилда мурожаат қилдим.\nЭшитган жавобларимнинг бари кулгидан иборат бўлди.\nЙигитлар, устингиздан кулишяпти.\nМинтақавий таҳдидларни ўрганиш маркази директори


Тармоқларда янги iPhone корпусининг сурати пайдо бўлди\n22:30 / 14.03.2016\nРесурсининг асосчиси Стив Хеммерстоффер iPhone 7 корпусининг техник тасфири туширилган фотосуратни чоп этди. Шу билан бирга тасвир асосида навбатдаги iPhone рендери ҳам тармоқларда пайдо бўлди.\nҚайд этилишича, суратлар учун корпуслар етказиб берувчи Catcher Technology заводида олинган. Суратларда орқа тарафнинг антенна тагидаги пластик вставкалари олиб ташланганлигини кўриш мумкин. Суратдаги тасвирга мувофиқ, улар корпуснинг юқори ва пастки юзасида бўйига жойлашган бўлади.\nБундан ташқари, суратда камеранинг катталашган тешигини пайқаш мумкин. У корпуснинг чеккасига яқин жойда жойлашган бўлиб, бироз туртиб чиққан. Айни дамда, у ерда икки камера жойлашадими ёки модуль фақат янгиланадими, номаълум. Шунингдек, iPhone 7да қулоқчин улаш учун жойнинг бўлиши ҳам номаълум.\nЯнги iPhone 7 тақдимоти 2016 йилнинг куз фаслида ўтиши режалаштирилган.


Ошкозон ости бези оғрийди қандай даволаса бўлади - Онлайн савол-жавоб\nОшкозон ости бези оғрийди қандай даволаса бўлади\nOшқозон ости бези шамоллаши касаллиги хақида малумот беринг.\nОшқозонм ва унг кўксим ости оғрийди тез очқоламан куп овқат ейман қатар қандай касаллик\nМени ошқозонимга гастрит деб ташхис қўйди шу ҳақида маълумот керак\nОшқозон ости бези даволангандан сўнг унинг асоратлари\nБуйрак тушиши хавфлими инсон учун? ва қандай даволаса бўлади?\nРахмонкул Сувонов. жавоб берди 0\nОшкозон ости бези касалланганда еки « Панкреатит »да пархез.\nОшкозон ости бези яллигланганда ,яьни Панкреатитда овкатланиш борасида нафсга берилмаслик керак.\nБир карашда мазали,аммо ошкозон-ичак тизимини зуриктирадиган огир таомлар урнини хазми енгил булган махсулотлар билан тулдиришга урганиш зарур.\nОшкозон ости бези нонушта,тушликни яхши кабул килса-да,кечки овкатни унча хуш курмайди. Айникса ,кечки соат 19дан кейин овкат тановул килиш тавсия этилмайди. Таомлардан димлама, егсиз гуштли кайнатма ва бугдойли буткалар фойдали.\nНонни котириб,урвогини киймали дулма,котлет ичига кушиб ,истеьмол килиш мумкин.Сабаби янги епилган нон таркибидаги ачиткилар ошкозон ости бези фаолиятини огирлаштиради.\nСутда пиширилган буткалар:\nГуручли-ошкозон деворини ураб,огрикни камайтиради,организмдан зарарли моддаларни тез чикаради.\nГречихали-юрак ва кон томирларига кувват булади.\nБугдой(манний)ермали –ошкозонни зуриктирмаган холда туйдиради.\nСули ермали-конда канд микдорини камайтиришга ердам беради.\nМевали мураббо,компот,наъматак еки кора зиркдан тайерланган дамламалар.\n1.Егли ,ковурилган таомлар(палов,ковурилган товук,кази-карта,егли гушт,куй гушти).\n2.Егли кайнатмалар,утки рва аччик таъмли салатлар,кетчуп ва майонезлар,тузламалар.\n5.Янги пишган нон,ширинликлар.\n6.Газли ичимликлар,кахва,кора чой,спиртли ичимликлар.\n7.Уткир хидли зираворлар ва кукатлар,нордон таъмли мевалар.\nПАРХЕЗНИ КУТАРОЛМАСАМ НИМА КИЛАЙ?\nХамма касалликларнинг негизида нотугри овкатланиш етади.»Огрикни енгиш учун «МЕЗИМ» ичсам хаммаси утиб кетади»десангиз адашасиз.Бу дорилар 1-2 овкат хазм килишда ердам берсада ,дорига урганиш боис жигар фаолиятини ишдан чикариши мумкин.\nТиббиет фанлари номзоди,доцент Рахмонкул Сувонов. шифо-инфо№6\nСардор жавоб берди 0\nассалому-алейкум рахмонкул ака менинг чап кабиргамнинг таги огриди шунга нима килиш керак


Унда насл-насаб деган нарса йўқ « Ўзбекистон Халқ Ҳаракати\nУнда насл-насаб деган нарса йўқ\n10 January 2018 - 7:00\n– Қадамларингизга ҳасанотлар бўлсин! – деди сўзга чиққан шайх Абдуадиз Мисрий. Шайх Муҳаммад Осифни эшитиб, мамнун бўлиб ўтирган Бин Лодин бошини билинар-билинмас қимирлатиб қўйди.\n– Мен ҳам шу ўтган вақт мобайнида ўзимга яраша ёмон ишламадим. Бутун бошли матбуотлар “ўлкабоши ёмон”, “ўлкабоши мустабид”, “қизлари ғилминди, суюқ” дея жар солади-ю, халқнинг бетайинлиги, бетартиб, беҳафсалалиги хусусида миқ этмайди. Шу лақма, баджаҳл, қизиққон, қўрқоқ ўлкабоши уларнинг отасини ўлдирсин, онасини Учқўрғондан кўрсатсин, телевизорга чиқиб, битта “лирик чекиниш” қилиб, “ҳар биттангизни бағримга босгим келади”, “ҳар биттангизнинг шўрлаб кетган пешонангиздан ўпгим келади” дея қувлик қилса, ҳаммасининг иштонбоғи бўшаб, икки бути шилта ҳўл бўлади. Йигирма йиллаб сурункали жабр-зулм тортганларини ҳам, бир бурда нон илинжида кимларнинг оғзидан мард бўлиб кириб, кимларнинг кетидан номард бўлиб чиққанларини ҳам унутадилар-қўядилар. Бу нима дегани?! Сиёсий саводсиз бир халқнинг қўлидан бундан ортиқ ҳеч нима келмаслигини яхши биламан. Аммо юрагим ёниб, жиғилдоним қайнаб кетади. Ҳар бир халқнинг тараққиётига раҳнамомолик қилувчи куч, қатлам, бу зиёлилар бўлади. Қайси халқнинг зиёлилари етук, аҳил, ҳамжиҳат ва олға интилувчи, баркамол бўлса, қудратли бўлса, ўшалар миллатни тараққиёт босқичига йўллайдилар ва ривожланиш поғоналарига олиб чиқадилар. Қайси халқнинг зиёлилари ноаҳил, бир сўз билан айтганда, пачақ бўлсалар, бу ўша халқнинг шўри. Яъни у халқ ҳеч қачон тараққиётга эриша олмайди. Мен ўзимизнинг зиёлиларимизни ўйласам, кўнглим айнайди. Ўта виждонли бўлсанг ҳам жонингга жабр экан. Мен халқ вакилларидан бирортасини ҳажга жўнатаман дея, қўлидан фалон доллар пора олиб, улардан бирортасини ўзимга алоқаси йўқ сабабларга кўра жўната олмасам, келиб мен билан ёқа бўғишадилар. Юзтадан тўқсон бештасининг мушкулини осон этганим ҳисобга ўтмай қолади. Берган пулига қўшиб ўн беш кило писта-бодомини ҳам устимда туриб, бозордан саралаб-саралаб соттириб олиб кетади. Ўлкабоши унинг бутун сарватини, ихтиёрини қўлидан олиб, кўчада қип-яланғоч қолдирса ҳам, бирор-биттаси индамайди. Халқнинг кўрар кўзи, эшитар қулоғи ва сўзлар тили бўлган зиёлилар ҳам кўзларини кўр, қулоқларини кар қилиб, тилларини ичларига ютиб, ҳеч нимани кўрмагандай бўзрайиб, еб-ичиб ўтираверадилар. Менинг қилганим ўлкабошиникининг ёнида денгиздан томчи ҳам эмас-ку, биродари азиз! Бола-чақам бор, уй-рўзғорим бор. Мояна билан тирикчилик қилиб бўлмайди-ку! Шунинг учун ҳам нима бўлса, бўлди деб, мавқейимдан фойдаланиб, ўзимни китоб савдосига урдим. Бандасидан эмас, Ўзидан тилаш керак экан. Муттаҳамларнинг руҳиятидан келиб чиқиб, Аллоҳнинг китобини таржима қилиб, шахсий бизнесимни юриштириб юбордим. Катта домламиз айтганлари каби, танг аҳволда қолганда, қўшнининг сигири билан бузоғини ўғирлаб сотиб, бола-чақани очлик сиртмоғидан қутқариш ҳам савоб. Мирзо Кунжа таъкидлаганидек, ўғирлик ҳам эплаб жойида амалга оширилса, деворнинг сувоғи ичидаги сомонлар ҳам Аллоҳга такбир айтиб юборадилар. Савоби бировнинг сигирини ўғирлаб, оиласини қутқариб қолган мўминнинг аъмоли дафтарига ёзилади. Охирги сигиридан айрилган бечора бир бурда қотган нонга зор, бола-чақаси билан ўлиб кетса ҳам, иккинчи бир оила қутқариб қолиняпти-ку, ахир! Бу гапларнинг маъносини чақиш учун чақин ақл, нозик дид зарур. Тўғрисини айтсам, бизнинг халқда бу каби фазилатлар жуда танқис. Уларнинг бисотида бузуқбошлик, худбинлик, бир-бирини сотиш тажрибалари тўлиб-тошиб ётипти. Ҳар неки қилдим, барисини мана шулардан келиб чиқиб қилдим, тақсир. Шунинг учун ҳам ўзимдан кўнглим тўқ. Аллоҳ мени дўзахга лойиқ топса, аввало мени шу қинғир йўлларга мажбурлаган мана шу халқни ташлайди. Агар шу халқ жаннати бўлса, мен улардан олдин жаннатга кираман. Улар менинг ортимдан кирадилар. Аммо мен бозордан қайтган эчки каби шохимни ерга тиркаб, тўғридан-тўғри жаннатга кириб кетаверадиган аҳмоқ эмасман. Жаннат дарвозасида қулочимни икки томонга кериб, ичкарига ўзимга ёққанини киратаман, ёқмаганини ўша жойнинг ўзида орқасига қайтараман. Дидимга ўтирмаганлар, икки жанозадан қолган мулла сингари, на жаннатга, на дўзахга кира олмасдан, кейин икки жаҳон овораси бўлиб сараклаб юраверадилар.\n…Ўша шартаки бир аёл келиб, пулига қўшиб писта-бодомларини олиб кетган куни бошимга зўр бир фикр келди, десангиз. Аламзадаликнинг ғайрат-шижоатни қўзғатишини, ақл-идрокка қанот, фикрга қувват бағишлашини ўшанда билдим. “Хап сенларними”, дея ўлкабошига мослаб мафкура яратишга киришдим. “Ислом бу насиҳат” деб юборганимни ўзим ҳам билмай қолдим. Айнан исломга урғу берсам, биров Анбар қорига ўхшатиб қоронғи бир бурчакда чавақлаб кетмасин тағин дея, қўрқиб, кейин “Дин – насиҳат” дея фикримни кимлар учун умумлаштирдим, кимлар учун эса мавҳумлаштирдим. Исломнинг минг бир қирраси борлигини, кимнинг қайси қиррадан туриб қарашига қараб, унинг намоён бўлишини жуда яхши англасам-да, унинг кичик бир қирраси бўлган “насиҳат”ни ўзакка айлантирдим. Бу билан ўн беш кило писта-бодомнинг юзига борадиган юзсизлар учун уларнинг маиший ҳаётидан исломнинг ташқарига чиқмаслигини таъминладим. Улар учун дунёни идрок этишларига, илм-фанда, тараққиётда улкан натижаларга эришишларига, фуқаро сифатида сиёсий ҳушёр бўлишларига динда тирноқча бўлсин имкон қолдирмадим. Ислом самимиятини уларнинг шууридан ситиб ташлаб, мияларида сохтакорликдан жаҳолат биносини тикладим. Энди бу халқ камида эллик йилгача ҳушига келолмайди. Ўзини таниб, ўзлиги учун курашмайди. Ислом – самимият, буюк ихлос, адолатнинг меҳвари деганда эдим, улар борлана бошлар, ортиқ бир-бирларини алдашдан уялардилар. Бир муштга айланиб, бир ёқадан бош чиқариб, иймон байроғини юксак-юксакларга кўтарар эдилар. Ислом бутун ер юзига қуёш сингари нур сочарди. Сўқир қалблар ҳидоят нурини эмардилар, мазлумларнинг кўзлари рўшноликдан чарақлаб, ҳақсизликдан пажмурда бўлган озурда юраклар малҳам топардилар. Мен ҳам аслида шуни хоҳлайман. Дунёни содир бўлаётган бутун ҳалокатлардан биргина Аллоҳнинг ёди қутқаришини жуда яхши англайман. Бироқ бу ишлар ўн беш кило писта-бодомни инсон шаъни, ор-номусидан юқори қўйганларнинг қўли билан амалга ошмаслиги лозим. Бу ақли ноқисларга исломнинг – инсон руҳининг қони-жони, қалб қўрғонининг сарлочини эканлигини кўрсатдим-у, ўша қонга ўлкабошининг бир чимдим заҳрини солдим. Сарлочиннинг қанотларини қийиб, тумшуғи билан тирноғини эговлаб, уларнинг бош чаноқларига жойладим. Энди улар ўзларининг бош чаноқларини олтин, сарлочинни – булбул фаҳмлаб, ўзларича, сайраб юраверсинлар. Уларнинг қонларига қўшилган ўлкабошининг заҳри қотили уларни энди ҳеч қачон аросат зиндонларидан чиқариб юбормайди…\n– Биз буюк тамаддунлар, турли маданиятлар яратган буюк бир халқмиз! – деди ҳисобот йиғинининг баҳс-мунозорга айланиб кетаётганидан норози Анбар қори. – Ҳали ислом келмасдан минг йиллар бурун ота-боболаримиз ўлкабошимизнинг ташаббуслари билан зардушт динига асос солганлар. Улар оловга сиғиниб кам бўлмадилар. Қурбонликлар қилиб, уйланган кунларининг илк дамларида боболармиз момоларимизни бир-икки кеча маҳалла раисларининг ихтиёрига бериб қўйиб, миллатнинг қонини тозалатиб олганлар. Шунинг учун ҳам бизларнинг қонимизда туғма миршаблик бор, қуйма хоинлик бор. Маҳалла раисларининг аслан хуфия, қулоқ, хоинликлардан бошқа қўлларидан бирор иш келмаслигини эътибордан соқит қилмасак, иддаомиз қийинчиликларсиз ўз исботини топади. Ўлкабошимизнинг кейинги археологик тадқиқотлари Будданинг ҳам Термизда туғилганига шама этяпти. Демак, бутпарастлик дини ҳам ўзимиздан – Мирабдиғани аканинг Митандаги “Скотконтора”сидан бутун дунёга тарқалган деган хулосага келсак, хато бўлмайди. Шаманлигимизни ўзларингиз ҳам яхши биласизлар. Араблар бостириб келганида Муқаннанинг кўрсатган қаҳрамонлигини айтмайсизми?! Муқанна бобомизнинг ўлкабошимиз сингари юз-кўзлари чўтир, ўзи бадбашара бўлгани билан, ул зотнинг ҳийла-найрангга тўла қалблари, риё билан боқадиган беҳаё нигоҳлари гўзалликка лиммо-лим бўлган. Тарихларда ёзлишича, юзларига қаратиб бир ҳовуч мош сепсалар, биттаси ҳам қайтиб ерга тушмас экан. Мен ўлкабошимизни ўша кишига ўхшатгим келади. Ким ўлкабошини Амир Темурга ўхшатаман деса, бекорларнинг бештасини айтипди. У киши бировлар даъво қилаётгани сингари Гитлерга ҳам, Сталин билан Чингизхонга ҳам ўхшамайди. Улар ақлга сиғмас ваҳшийликлар содир этган бўлсалар-да, катта иқтидор соҳиблари эдилар. Ҳар бирининг аниқ мақсад йўли, пухта дастурланган режалари бўлган. Улар шаклланган мураккаб шахс, инсоният тарихида ўз қиёфаларини яратган дарғалар эдилар. Тарихда уларнинг ҳар бирининг ўчмас ўрни бор. Ҳар биримизнинг умр йўлларимизда уларнинг ўзларидан қолдириб кетган излари турипди. Ўлкабоши дунёга келиб шармандаликдан бошқа нарса орттирмади. Бузғунчилик, ур-сурдан бошқасини билмади. Миллатни ўзининг тубанликларига тортиб, шаллақиликлар содир этишдан бошқасига ярамади. Амир Темурнинг қўлидан пасткашлик келмаган, тушунинглар, биродарлар. У ёлғондакамига “ислом”, “ислом” демаган. Ўлкабошига ўхшаб, ҳеч бир ишни сиёсат учун, ҳокимиятини узоқ ушлаб туриш илинжида амалга оширмаган. У, умуман артистликни ёмон кўрган, мунофиқликни билмаган. Аммо исломнинг Ҳақ дини эканлигини рўй-рост, бор бўйи-таровати билан англаган. Ҳақиқатан ҳам ҳар бир қадамини исломга мослаб, кейин олға ташлаган. Ҳаракатлари қанчалик аниқ-ноаниқ чиққан, бу бошқа масала. У ёлғон ҳам гапирмаган, халқни ҳам алдамаган. Ўн бармоғини оғзига тиқиб, маишатга ҳам муккасидан кетмаган, очкўз, гушна ҳам бўлмаган. Болаларини ҳам бетийиқ этиб ўстирмаган, эсанкиратмаган. Бирон-бир жиноят содир этса ҳар бир фуқаро сингари ўғиллари ҳам, неваралари ҳам қонун олдида жавоб берган. Ўлкабошининг қизларига ўхшаб, чичиб қўйиб, қоронғи хонага қочиб кириб, оғзидан олов пуркаб ётмаган. Уларнинг жиноятлари учун ўзга бировлар жазоланмаганлар. Шундоқ бўлгач, ўлкабоши билан Амир Темурнинг қай бир жиҳати бир-бириникига ўхшаши мумкин?! Ҳеч бир жиҳати! Улар ғусса чангининг гардича ҳам бир-бирларига ўхшамайдилар. Шунинг учун, биродарлар, санамасдан саккиз деманглар. Обдон ўйлаб, айтаётган сўзларингизнинг ҳаққиростлигига амин бўлгач, кейин вайсанглар. Авлиё даражасига кўтарилган бир руҳоний раҳбар билан пайғамбаримиз Муҳаммад алайҳиссаломнинг муборак номларини тилига олишдан ор этадиган жоҳилни тенглаштирманглар, илтимос. Амир Темур ҳали ўн ёшига кирмасдан Қуръони каримни ёд олган. Оналари Тигина Моҳ хоним Бухоро шайхулраисининг қизлари бўлган. Оталари ҳам насл-насаби баланд Кешнинг аслзода бекларидан эди. Темурнинг саводини оналари чиқарганлар. Ўлкабоши тарбия нари турсин, болалигида қорни тўйиб нон емаган. Эри ўзи бошлиқ бўлиб ишлайдиган идорадан тўртта эчки пўстагини ўғирлаб сотиб, қамалгач, онаси бир этак сағирни боқаман дея, эшикма-эшик юриб, одамларнинг кир-чирини ювиб, зўрға бир бурда нон топган. Ўлкабоши етимхонада рахитга учраб, ўн беш ёшигача бошини қозон, қорнини кажава этиб, ётган кўрпачасини ҳўллаб юраверган. Унда насл-насаб деган нарса йўқ. У таълим-тарбия нима, дину диёнат, давлатчилик асослари нима, ҳалигача ҳам билмайди. У ўғридан чиққан қозидек бир гап, ахир. Сизларни Дуйсенбайнинг итлари қувлаб келаётгани йўқ, ўлкабошининг миршаблари талаётгани йўқ. Нимага, қаерга шошасизлар?! Бир нима дейишдан аввал олди-орқангизга қараб олинг, барака топасиз. Менга ўхшаб бемаврид гапириб қўйиб, биқнингиздан ханжар еб юрманглар, жон биродарлар!


Ироқ Россиядан сотиб олган учқичлар мамлакатга етиб келди\n25 июн 2022, Тошкент вақти: 13:31\nИроқ ҳукумати Россияда ишлаб чиқарилган жанговар учқичларнинг биринчи партияси мамлакатга етиб келганини эълон қилди. Мазкур бешта учқич Ироқ ва Шом Ислом давлати жанггариларига қарши олиб борилаётган урушда қўлланилиши кутилмоқда. Айни пайтда Ироқ ҳукумати кучларининг Тикрит шаҳрини қайта назоратга олиш йўлидаги уриниши ҳозирча натижа бергани йўқ.\nИроқ армияси Ҳаво кучлари қўмондони генерал Анвар Ҳамма Амин 28 июнь куни кечқурун Бағдод аэропортида Россиядан сотиб олинган учқичларнинг бештаси мамлакатга етиб келганини эълон қилди.\n- Бизга, қўшинларимизни қўллаб-қувватлаш ва терроризмга қарши курашишга мўлжалланган Россиянинг Сухой (SU-25) учқичлари жуда зарур. Бу учқич тўрт кун ичида қўшинларимизни дастаклаш ҳамда Ироқ ва Шом Ислом давлати ташкилоти террорчиларига қарши жангларда қўлланилади, деди генерал Анвар Ҳамма Амин.\nИроқ армияси генерали жанговар учқичларнинг кейинги партияси яқин кунларда етиб келишини қўшимча қилди.\nИроқ ҳукумати қўлланилган бешта учқични Россия билан эришилган 500 миллион долларлик келишув доирасида сотиб олгани тахмин қилинмоқда.\nУч ҳафта олдин Ироқда кенг кўламли ҳужумлар бошлаган Ироқ ва Шом Ислом давлати жанггарилари мамлакатнинг шимол ва ғарбий минтақаларида катта ҳудудларни, жумладан, иккинчи йирик шаҳар ҳисобланган Мўсул, Тикрит ва бошқа шаҳарларни ҳам ишғол қилган.\nЖанггарилар шаҳарларга ҳужум қилган пайтда Ироқ хавфсизлик кучлари чекинган ёки қочиб кетган.\nАҚШ Ироқдаги ўз фуқароларини ҳимоя қилиш ва жанггариларга қарши курашда Ироқ хавфсизлик кучларига ёрдам бериш учун 300 га яқин ҳарбий маслаҳатчи ва одамсиз бошқариладиган учқичлар жўнатган.\n29 июнь куни Ироқ ҳукумати Тикрит шаҳри қайта ҳукумат кучлари назоратига ўтганини билдирди. Бироқ жанггарилар Ироқ армияси қисмлари уюштирган ҳужумлар қайтарилганини иддао қилди.\nАссошиэйтед Пресс агентлигининг гувоҳларга таянган ҳолда хабар қилишича, жанггарилар ҳозир ҳам Тикрит шаҳри кўчаларида патруль назоратини амалга оширмоқда.\nИроқ ҳукумати кучлари, танклар ва вертолётлар мадади билан, Тикритни қайта назоратга олиш амалиётини 28 июнь куни бошлаган эди.\nШанба куни Бағдоддан 50 километр нарида жойлашган Журф ал-Саҳар шаҳрини жанггарилардан қайтариб олиш учун бошланган амалиёт пайтида шиддатли отишмалар рўй бергани хабар қилинди.\nШиа мазҳабидаги Ироқ Бош вазири Нурий Ал-Маликий миллий ярашувни рағбатлантириш ўрнига кўпчиликни ташкил қилган шиалар билан сунний араблар ва курдлар ўртасида мазҳаблараро зиддиятни кучайтириб юборганликда айбланмоқда.\nИроқда апрель ойида сайловлар ўтказилганидан бери барча гуруҳлар вакилларидан иборат янги ҳукумат тузиш борасида Нурий Ал-Маликийга босим кучаймоқда.\nИроқлик шиалар Олий руҳонийси Оятуллоҳ Али Ал-Систоний шу ҳафтада сиёсий блокларни 1 июлга қадар янги бош вазир масаласида келишувга эришишга чақирди.